14 йил аввал башорат қилинган офат: Миллиардлаб одамлар касаллик юқтиради, 165 миллион атрофида ўлим қайд этилади... - zarnews.uz\nҲали 2006 йилдаёқ бугунги коронавирус пандемиясининг содир бўлиши ҳақида огоҳлантирган америкалик эпидемиолог олим Ларри Бриллиант ҳозирги касаллик хуружи у кузатган эпидемиялар орасида энг хатарлиси эканлигини айтмоқда. “Биз касалликни енгишимиз мумкин, бироқ бунинг учун кўп ишларни қилишимиз лозим. Бу бизни синовдан ўтказадиган ўта мураккаб давр бўлади”, дейди у.\nЛарри Бриллиантнинг айтишича, унда башоратгўйлик қилиш даъвоси йўқ. Аммо у бундан 14 йил аввал TED (ноёб ғоялар конференцияси) мажлисида сўзга чиқиб, бўлғуси пандемиянинг қай шаклда бўлиши тўғрисида маъруза қилган ва унинг фикрларини кўпчилик “ортиқча ваҳима”, дея баҳолаган эди. У ўшанда қуйидагиларни айтганди:\nИнсоният ҳали юз миллионлаб ўлимларни бошдан кечирмаган бўлса-да, янги коронавирус аллақачон дунёнинг оёғини осмондан қилишга улгурди. Бунда Бриллиант: “Ана, мен айтмабмидим?!” дея ўзини кўрсатиш фикридан йироқ. Бироқ шуниси аниқки, нафақат минбар ва матбуот орқали, балки бугунги кунда уйда мажбуран ўтирганлар ўртасида яна-да оммалашиб бораётган “Мараз” (“Заражение”) фильмининг бош техник консультанти сифатида ҳам у яқинлашиб келаётган ана шу бало-қазо ҳақида одамларни огоҳлантирган эди. Чечак касаллигини йўқотишда Жаҳон соғлиқни сақлаш ташкилотига яқиндан ёрдам берган 75 ёшли бу шифокор бир вақтлар грипп, қоқшол ва юқумли касалликлар оқибатида кўр бўлиб қолишга ҳам қарши курашганди.\nБиз у билан Дональд Трампнинг касаллик ҳақидаги: “Ташвишланишга ҳожат йўқ”, деган фикридан қайтиб, пандемия хуружини тийиш ҳақида кўрсатма берган кунлар, яъни 17 март куни телефон орқали боғландик.\nСуҳбатни бошлаганимизда, Бриллиант юқори мартабали ҳукумат мулозими билан телефон орқали суҳбатлашди. У киши Бриллиантдан: “Бизга бу касаллик қандай ёпишиб қолди”, дея сўрабди.\n– Мен эса бу касалликдан қандай қутулиш йўлини сўрайди, деб кутган эдим, - дейди шифокор (суҳбат таҳрирланган ва қисқартирилган шаклда берилмоқда).\n– 2006 йилда TED анжуманидаги маърузангиз пайтида мен залда ўтирган эдим. Сиз ўшанда масъуллардан: “Менга пандемияни тўхтатишга ёрдам беринглар”, деб сўрагандингиз. Шу илтимосингиз бажарилдими?\n– Кўпчилик “Мараз”ни башорат фильм, дея аташмоқда. Бунинг сабаби шундаки, биз уни илмий далиллар асосида суратга олганмиз. Сўнгги 10-15 йил ичида бутун эпидемиологик ҳамжамият аҳолини бундай пандемиянинг содир бўлишига шубҳа йўқлиги ҳақида огоҳлантириб келди. Савол фақат унинг қачон бошланишида эди. Одамларни бунга ишонтириш жуда қийин бўлди. Масалан, президент Трамп АҚШ миллий хавфсизлик кенгашидаги адмирал Цимерни ишдан бўшатди. Ҳолбуки, у пандемиядан ҳимоя қилиш учун масъул бўлган юқори даражадаги ягона одам эди. У билан бирга унинг қўл остидаги барча ходимлар ва алоқадор шахслар ҳам кетишди. Кейин Трамп бошқа мамлакатлардаги аввалдан огоҳлантириш тизимини молиялаштиришни тўхтатди.\n– Тўғри, бироқ - бу ихтиро қилинган вирус, дегани эмас. Чунки у адабий ёки ҳуқуқий тўқима ҳикоя эмас.\n– Зарбасини юмшатиш маъносидами...\n– Биринчидан, оғриб ўтган кишиларда касалликка нисбатан иммунитет пайдо бўлади. Иккинчидан, у пайтга қадар вакцина яратилади. Буларнинг уйғунлашуви 70-80 фоиз аҳолида “жамоавий иммунитет” пайдо қилади. Мен COVID-19 ни нафақат даволайдиган, балки унинг олдини оладиган препарат яратилишидан умид қилаяпман. Ҳозирча менинг гапларим асосланмагандек туюлиши мумкин. Шу боис кўпчилик бунга ишонмайди. Мана, дейлик СПИД касаллигини даволаб бўлмайди деб, беморга ўлим ҳукми ўқилар эди. Кейинчалик шу нарса маълум бўлдики, антивирус препаратларнинг баъзилари ушбу касалликнинг олдини олиш хусусиятига эга экан.\n– Мен олим бўлишим билан бирга художўй одамман ва касалликни ўрганиш давомида биз илоҳий бир кучнинг эзгу мададига умид қилиб ишлаймиз. Мана, қаранг, гарчанд кўчаларимиз ҳувиллаб қолган бўлса-да, кишиларимизнинг ижтимоий ҳамкорлиги кутганимдан ҳам кўра зиёда. Мен ёшларнинг кексаларга ғамхўрликлари ортганини кўраяпман, касалхоналардаги шифокорларимизнинг ҳар қачонгидан ҳам фидойиликларига гувоҳ бўлмоқдаман. Улар ҳеч нарсадан қўрқмасдан, мараз вирусга қарши курашмоқда. Мен ҳеч қачон бу миқёсдаги волонтёрлик (ҳожатбарорлик)ни кузатмаган эдим. Аммо уларни бугунги юзага келган оғир вазият шунга мажбур қиляпти, деган фикрдан ҳам йироқман. Нима бўлганда ҳам бугунги мураккаб давр ҳаммамизни синовдан ўтказмоқда. Биз ушбу муаммони бартараф этсак, худди Иккинчи жаҳон уруши мамлакатимиздаги сиёсий фарқларни бир чеккага суриб, ҳаммамизни бирлаштирганини ёдимизга солади, деб ўйлайман. Бу вирус тенг ҳуқуқликни даъво қилмоқда. У барчани кимлигидан қатъи назар, ажратмасдан ўз комига олмоқда. Шу боис бизлар ҳам орамиздаги фарқларни бир чеккага суриб қўйиб, ўзимизни яна-да тузатиб, бир-биримизни тенг кўришимиз сари энг оқилона йўлга тушиб олишимиз лозим.


Бородай: “Биз рус халқидан ёрдам олаяпмиз...” - BBC News O'zbek\nБородай: “Биз рус халқидан ёрдам олаяпмиз...”\nШарқий Украинадаги россияпараст бўлгинчилар раҳбарига кўра, Малайзиянинг MH17 йўловчи учоғини уриб туширишга қодир ракета қурилмалари уларда ҳеч қачон бўлмаган.\nЎз ҳолича Донецк Халқ Республикаси эълон қилиб олган рус бўлгинчилари раҳбари Александр Бородай қўл остидаги жангариларининг ушбу учоқ ҳалокати учун масъуллигини кўрсатадиган далилларни "сохта" деб рад этди.\nЛекин бошқа бир суҳбатида у жангчилари қўлида бундай қурол борлигидан хабардорлигини билдирганди.\nШарқий Украина осмонидан учиб ўтаётган Малайзия учоғи бир ҳафта олдин уриб туширилган ва ундаги 298 нафар йўловчи ва экипаж аъзоларининг барчаси ҳалок бўлганди.\nБу хунрезлик учун шарқий Украинадаги рус жангарилари масъул, деб ишонилади.\nКиев мулозимларига кўра, ўтган чоршанба куни бўлгинчи руспарастлар Украинага қарашли иккита ҳарбий учоқни ҳам уриб туширишган.\nУчоқда қурбон бўлганларнинг кўпчилиги Нидерландия ва Малайзия фуқаролари.\nРоссияпараст жангарилар раҳбари ўзлари назорат қилаётган ҳалокат саҳнасида қолган учоқ йўловчилари жасадларига ҳурмат билан муносабатда бўлишмаган, деган айбловларни ҳам рад этди.\nШунингдек, бу ҳудудларда Россияда ишлаб чиқарилган SA-11 русумли ракета тизими ускуналари умуман бўлмаганини урғулади.\nҲозирда учоқ ҳалокатига саҳна бўлган жой ўз ҳолига ташлаб қўйилгани ҳақида ҳабарлар келмоқда.\nВоқеа жойида бўлган Би-би-си мухбирига кўра, у ерда ҳеч ким йўқ, ҳалокат саҳнаси ўраб олинмаган, ҳеч қандай текширувчи ё фавқулодда вазиятларда ишловчи ҳодимлар кўринмайди.\nБородай Би-би-си билан суҳбатда Россиянинг бўлгинчи исёнчиларга таъсири мавжуд эканини инкор этмайди. Украинадаги бўлгинчилар Россия фуқаролари томонидан бошқарилаётгани ҳақида даъволарга қарши ҳам Бородайнинг айтадиган тайинли гапи йўқлиги аёнлашади.\nГабриэл Гейтхаус ҳикояси\nТушлик вақти исёнчилардан қўнғироқ бўлди.\nУларнинг раҳбари бизни кўришга тайёр экан.\nЎзини Донецк Халқ Республикаси деб эълон қилган ҳудуднинг бош вазири Александр Бородай, жинси курткада, ахборот уруши ҳақида гапиради.\nУ бизга ўз қарашларини уқтирмоқчи бўлади…\nЛекин вақт оз, Донецк ҳар куни бомбардимон қилинмоқда.\nУ ва унинг одамлари жанговор ҳолатда, хатто ичкарида ҳам асаблар таранг эканини сезиш мумкин.\nИсёнчилар, уларга қарши тоғдек далил-исбот йиғилганига қарамай, Малайзия учоғининг қулашига алоқалари борлигини рад этишда давом этишаяпти.\nЖаноб Бородайнинг аскарлари қулаш майдонида далилларни топташда, ҳатто Барак Обама томонидан ҳақиқатни яширишда айбланди.\n«Бу қип-қизил тухмат, очиғи… Мен Обаманинг ўзига нисбатан бундай айбловларни илгари суришни хоҳлаймайман, чунки тушунаман, унда фактлар борасида тўла маълумот йўқ. У украина тарғибот машинаси билан озиқлантирилмоқда…»\nЛекин, шунга қарамай, бир неча кун халқаро экспертларга қулаш майдонига келишга изн берилмади…\n«Бу ёлғон. Қанақасига изн берилмади? Биз халқаро экспертларни чақирдик ва улар келишини кутдик. Лекин Киев уларнинг олдига турли тўсиқларни қўйди. Киев бу ерга ҳеч ким келишини истамади. Шахсан ўзим ва ҳукуматимнинг бошқа аъзолари халқаро ташкилотлар вакилларини чақирдик, овозимиз борича қичқирдик, келинглар, тезроқ келинглар, нима учун экспертларингизни олиб келмаяпсиз, дедик.»\nМен ундан балки қўрқишгандир деб сўрайман.\n«Балки қўрқишгандир, демак уларни Киев томони қўрқитган. Биз ўз томонимиздан уларнинг хавфсизлигини таъминлашга кафолат берамиз деб айтдик. Улар 100 фоиз кафолат дейишди, лекин қандай қилиб жанг кетаётган томонда 100 фоиз хавфсизлик кафолати бўлсин? Бу бемаънилик», дейди у.\nУчоқ қулашидан уч кун ўтиб ҳам қурбонларнинг жасадлари далаларда сочилиб ётарди.\nИсёнчилар жасадларга нисбатан бепарволикда, уларнинг ёз иссиғида чиришига йўл қўйиб беришда айбландилар.\nЛекин жаноб Бородай буни қатъиян рад қилади.\n«Биз бошиданоқ буни қилмоқчи эдик, лекин Оврўпода Хавфсизлик ва Ҳамкорлик ташкилоти вакили бизга қаттиқ босим ўтказди. У "Жасадларга қўл теккиза кўрманг! Мен 57 мамлакат вакилиман. Агар тегсангиз, 57 мамлакат сизни у қилади, бу қилади", дея таҳдидлар қилди. Бир кун кутдик, икки кун, уч кун ва биронта эксперт келмади. Биз, ахир қанисизлар, ҳурматли экспертлар, халқаро ҳамжамият, нега ҳеч ким келмаяпти, деб сўрадик. Улар эса Киевда ўтираверишди. Лекин 30 даража иссиқда жасадларни шундай қолдириш бу ноинсонийлик, бу бемаънилик, шунинг учун биз ортиқ кутиб ўтирмадик…»\nБугун ҳам икки ҳарбий учоқни уриб туширишларига қарамай, исёнчилар қаттиқ босим остида қолишган. Ўтган бир неча ҳафта давомида улар қатор муҳим истеҳкомларидан ортга чекинишган. Улар ҳали ҳам катта ҳудудларни назорат қилишади, Украина уларни сиқиб чиқариш учун, халқаро экспертлар келганига қарамай, ўз ҳарбий амалиётларини давом эттирди.\nБородай бир қатор шаҳарлар фақат тактик йўл учун тарк этилганини айтади.\nКучни қайтадан тўплаш ҳаракатида эканини урғулайди.\nМен ундан бошқа давлатлардан қурол-яроғ ва ёлланма аскарларни олаётгани ҳақида сўрайман.\n«Биз ҳарбий ўлжа олаяпсиз. Бизнинг қўлимизга катта миқдорда ўлжа тушаяпти. Буни биз душманларимиздан тортиб олаяпмиз. Бу ҳудудларда Украина армиясининг базалари бўлган. Бу базалар бизнинг қўлимизга ўтди, ундаги қурол- аслаҳа омборлари, бронитехника ҳам бизга ўтди», дейди у.\nУчоқларни уриб туширишга мўлжалланган БУК русумли қурол ҳақида сўрайман.\nУ рад этади. Бизда БУК бўлмаган дейди.\nСуратлар ҳақида сўраганимда, у БУК туширилган суратлар компютерда ишланган деб гапни айлантиради.\nРоссиядан ёрдам масаласида эса, « биз рус халқидан ёрдам олаяпмиз», дейди.\n«Биз халқнинг ёрдамини олаяпмиз, бизга кўнгиллилар келишаяпти, шахсан ўзим ҳам рус халқидан келган ёрдамман. Мен Россия фуқаросиман ва Москва шаҳри яшовчисиман. Мен Донбаслик эмасман. Бу ерга кўнгилли билан келганман. Тақдир тақозоси билан, мен қурол ушлаб окопда ўтирганим йўқ, балки Бош вазир курсисида ўтирибман».\nБородай ўзининг жосуслик хизматларига, хусусан Россия хавфсизлик хизматига алоқаси борлигини рад қилади.\n« Махсус хизматлар ходимлари орасида танишларим кўп. Мен профессионал сиёсатшуносман, шундай экан, сиёсатчилар, бизнесменлар, махсус хизматлар ходимлари орасида танишларим кўп», дейди у.\n«Мана масалан, жуда яхши танишим бор, у махсус хизматларнинг истеъфодаги собиқ аъзоси. У бизнинг мудофаа вазиримиз, полковник Стрелков. У ҳам Москвалик. У махсус хизматларда ишлаганида ҳам менинг яқин дўстим эди. Уни 20 йилдан бери танийман. Хўш, нима қилибди», деб сўрайди Бородай.\nБунақа алоқалар билан Россия ҳукумати таъсир ўтказиши мумкинми, деб сўрайман ундан.\n«Назарий олиб қаралса, албатта ўтказа олади. Лекин ўтказмайди», дейди у.\n«Буни Россия ҳукуматидан сўранг».\nКиев Россияни украин учоғини уриб туширишда айблади


“Toyota” нима сабабдан 645 минг автомобилини қайтариб олмоқда? — 21asr.uz\n“Toyota” нима сабабдан 645 минг автомобилини қайтариб олмоқда?\n“Toyota” компанияси машиналаридаги хавфсизлик ёстиқчалари билан юзага келган муаммо сабабли бутун дунё бўйлаб 645 мингтага яқин автомобилини қайтариб олмоқда. Бу ҳақда компаниянинг АҚШдаги филиали берган баёнотига таяниб, Kun.uz маълум қилди.\n2015 йил май ойидан 2016 йил март ойигача ишлаб чиқарилган “Toyota Prius” седани ҳамда “Lexus RX” ва “Lexus NX” кроссоверлари қайтариб олмоқда.\n“Toyota”да таъкидланишича, бу моделлардаги носозлик туфайли қисқа туташув юз бериши ва бунинг оқибатида хавфсизлик ёстиқчалари авария вақтида очилмай қолиши мумкин. Бу носозлик хавфсизлик ёстиқчаларидаги муаммо сабабли можаро марказида қолган “Takata” фирмасининг хавфсизлик ёстиқчалари билан боғланмаган. Toyota носозликни бепул бартараф этишни ўз зиммасига олди. Компанияга ушбу носозлик туфайли бирор кор-ҳол юз бергани маълум эмас.\n“Toyota” январда “Takata” хавфсизлик ёстиқчаларидаги муаммолар сабабли Шимолий Америкадан 600 мингдан кўпроқ автомобилини қайтариб олишга мажбур бўлганди. Бу муаммо сабабли хавфсизлик ёстиқчалари авария вақтида тўғри очилмай, автомобилдаги одамларга металл бўлакларини отиши мумкин бўлган.\nФутзалчиларимиз 13:2 ҳисобида рақибларини мағлубиятга учратди


21:00 / 14.09.2017 72176\n- Мансабдор шахс ҳуқуқларингизни поймол этганда зудлик билан адвокатга боғланинг ва қандай қонуний чора кўриш мумкинлиги ҳақида маслаҳат олинг;\n- Мансабдор шахслар устидан шикоят қилишда далилларни йиғиш ва уларни асрашга алоҳида эътибор беришингиз керак. Хусусан, ноқонуний ҳаракатларни видеога ёзиб олишга ҳаракат қилинг. Гувоҳларнинг кўрсатмалари ва улар билан кейинчалик боғланиш учун исм-шариф, телефон рақами ва манзилларини ёзиб олинг;\n- Ҳуқуқбузарлик ҳақида ҳам ОАВ, ҳам ижтимоий тармоқлар орқали хабар беринг;\n- Ҳуқуқбузарлик ҳақида керакли маълумотларни йиғиб бўлганингиздан кейин, тегишли давлат идораларига бирма-бир шикоят қилишни бошланг;\n- Шикоятни ёзишда ҳуқуқбузарлик содир этилган вақт, жой, мансабдор шахс исми, мансаби, унвони ва гувоҳлар ҳақида маълумот беринг. Мансабдор шахс хатти-ҳаракатларини аниқ, барча тафсилотлари билан баён этилишига эътибор беринг;\n- Шикоятингизни почта орқали буюртма қилиб («заказной») юборинг. Буюртма хати жўнатилганда почта хизматчиси сизга хатни кимга ва қачон юборганингизни тасдиқловчи патта беради. Шикоятларни кўриб чиқиш муддатлари бузилса, шу патта ёрдамида ҳақ-ҳуқуқларингизни талаб қилишингиз мумкин;\n- Шикоятингизга давлат органлари ва мансабдор шахслардан келган барча жавобларни йиғиб боришни унутманг. Тобелик тартибида юқори турувчи давлат органига мурожаат қилганингизда, сизнинг ҳуқуқий муаммоингизни ҳал этишда ёрдам бермаган барча давлат органлари ва мансабдор шахсларни санаб ўтиш керак.


Арҳив: December 2017\nwww.migrant.mobi > 2017 > December\nЧет эллардаги Ўзбекистон ёшларини ҳимоя қиладиган уюшма ташкил этилди\nАдлия вазирлиги «Ўзбекистон ёшлари умумжаҳон ассоциацияси» нодавлат нотижорат ташкилотини рўйхатга олди, дея хабар қилди вазирлик матбуот хизмати. Уюшмани ташкил этиш зарурлиги тўғрисида Президент Шавкат Мирзиёев ўзининг парламентга мурожаатномасида таъкидлаган эди. «Мана, бугунги кунда қанча-қанча ёшларимиз чет элларда таълим олмоқда, меҳнат қилмоқда. Албатта, уларнинг орасида ўз йўлини топиб, бегона юртда...\n29/12/2017 Санжар Саид Россия хабарлари.\n3 ноябрда онасидан тортиб олинган Рухшона оиласига қайтарилди (видео)\n3 ноябрда онасидан тортиб олинган Рухшона 28 декабрь куни оиласига қайтарилди. Бу ҳақда «ЛексМобайл» юридик фирмаси раҳбари Ботиржон Шерматов ўз Facebook саҳифасида хабар қилди. «3 ноябрда онасидан тортиб олинган Рухшона бугун кайтариб берилди. Экспертиза натижасига кўра онаси томонидан гуёки тан жароҳати етказилган деган иддао исботланмади», – деб ёзади юрист....\nСанжар Саид Жараён.\nАТ соҳасида етакчи бўлган Россиянинг Yandex компанияси ўзбек тилини билган асессорларни ишга таклиф қилмоқда. Бу ҳақда компания расмий сайтида хабар берилган. Муносиб номзодлардан камида (intermediate) инглиз тилини ўрта даражада билиш, ўзбек ва рус тилларини мукаммал билиши талаб этилади. Шунингдек, у ишга нисбатан масъулиятли, интернетга алоқадор билимларга эга бўлиш ҳамда кучли,...\nСанжар Саид Бизнес.\nСахарово Миграция маркази Янги йил таътили кунларидаги иш жадвалини эълон қилди\nСахароводаги Кўп тармоқли миграция маркази байрамолди ва байрам кунларидаги иш жадвалини эълон қилди, дея хабар берди Migranto.ru сайти. Ўтаётган йилнинг сўнгги куни, 31 декабрда қабул :00 дан 12:00 гача бўлади. 2018 йил 1 январдан 8 январгача (январда ҳам) марказ байрам муносабати билан ишламайди. 9 январдан Марказ ўз фаолиятини одатдаги...\nРосстат: Россия аҳолиси 2017 йилда мигрантлар ҳисобига кўпайди\nРоссия аҳолиси 2017 йилнинг январь-октябрь ойларида 63,5 минг нафарга ошди, дея хабар қилди Росстат. Маҳкама маълумотларига кўра, 2017 йил 1 ноябрь ҳолатида мамлакат аҳолиси 146,9 млн нафарни ташкил этди, дея хабар қилди RG.ru. Бунда аҳолининг кўпайиши миграция билан боғлиқ экани қайд этилди. 10 ой давомида аҳолининг табиий камайиши 114,9...\n21/12/2017 Санжар Саид Россия хабарлари.\nКраснодарда Ўзбекистон фуқароси ўз ҳамюртини пичоқлаб ўлдирди\nРоссиянинг Краснодар ўлкасида ўзбекистонлик 24 ёшли эркак ўз танишининг қотилига айлангани бўйича айблов юзасидан суд олдида жавоб беради, дея хабар қилди Kun.uz. Россия Тергов қўмитасининг Краснодар ўлкаси бўйича тергов бошқармаси матбуот хизмати хабарига кўра, эркаклар Краснодар транспорт компаниясида ишлашган ҳамда корхона ҳудудида истиқомат қилишган. Терговга кўра, 2017 йилнинг 24...


Россияда ўзбекистонликларни ўлдирганларга суд ҳукми ўқилди\n08 март 2021, Тошкент вақти: 15:10\nРоссиянинг Косторма ва Саратов шаҳарларида Ўзбекистон фуқароларини ўлдирганликда айбланганларга нисбатан суд ҳукми ўқилди.\nКосторма шаҳрида 2013 йилнинг 14 ноябрида Ўзбекистон фуқаросини иккинчи қаватдан ерга отиб ўлдирган Россия фуқароси 6 йиллик қамоқ жазосига ҳукм қилинди. Бу фуқарога нисбатан одамга қасддан оғир тан жароҳати етказиш ва эҳтиётсизлик оқибатида одам ўлимига сабачи бўлиш моддалари асосида жиноят иши очилган эди. У ўз айбини тан олиб, ўзи полияцияга келгани ҳисобга олинган ҳолда 6 йилга кесилган.\nСаратовда эса 6 май куни бундан 7 йил аввал Ўзбекистон фуқароси ва унинг дугонасини ўлдирган икки шахс 18 ва 15 йилга озодликдан маҳрум этилди.\nЎзбекистонлик икки одамнинг ўлимида айбланиб судланганлар Қозоғистон фуқароларидир. Хабарда улар 2007 йилда 20 ёшли Ўзбекистон фуқароси ва унинг дугонасини ўлдирганини тан олгани айтилган.


КЛУБЛАРНИ РЎЙХАТДАН ЎТКАЗИШ ЖАРАЁНИ ЭНДИ MYLEAGUE ОНЛАЙН ПЛАТФОРМАСИ ОРҚАЛИ АМАЛГА ОШИРИЛАДИ - PFС "Navbahor"\nШу пайтга қадар клублар зарур ҳужжатлар тўпламини тайёрлагач? ЎзПФЛга олиб келиб тақдим қилар эди. Эндиликда янги мавсум учун рўйхатдан ўтказиш жараёни ЎзПФЛнинг махсус электрон тизими – MyLeague онлайн платформаси орқали бажарилади.\nПлатформада ҳар бир клубнинг алоҳида саҳифаси мавжуд бўлади.\nAйни пайтда ЎзПФЛда клублар вакиллари учун тренинг ташкил этилиб, онлайн платформадан фойдаланиш бўйича зарур тавсия ва кўрсатмалар бериб борилмоқда. Ҳозирга қадар “Бунёдкор”, “Пахтакор”, AГМК ва “Қўқон-1912” клублари вакиллари MyLeague платформаси билан танишди. Жорий ҳафта давомида Суперлиганинг қолган иштирокчи клублари учун ҳам тренинглар ташкил этилади.


Халқни рози қилиш, турмуш фаровонлигини ошириш мамлакатимизда олиб борилаётган ислоҳотлардан кўзланган асосий мақсаддир. Президентимиз таъкидлаганларидек, “Оддий одамлар бугунги кунда бўлаётган ўзгаришларни сезиши керак. Улар эртага эмас, бугун яхши яшашни истайди. Уларга бугун яхши шароит яратиб беришимиз керак”. Дарҳақиқат, халқимизнинг ҳаёт даражасини кўтариш, инсон қадрини чинакам мартабасига олиб чиқиш, энг муҳими, аҳолининг фаровон, бекаму кўст турмушидан рози бўлиб яшашини таъминлаш каби эзгу ва олийжаноб ташаббуслар, улкан янгиланишлар амалиётда ўз ифодасини топмоқда.\nҲар бир инсон яхши яшаши, ҳаёти гўзал мазмун касб этиши олий қадрият саналади. Бу йўлдаги интилишлар фақат ва фақат эзгу мақсадлар рўёбини юзага чиқармоқда.\nУйма-уй юриб, аҳоли муаммоларини аниқлаш, халқ билан доимий мулоқотда бўлиш, “номига” эмас, улар билан дилдан суҳбатлашиш, фуқароларнинг хоҳиш-истаклари, қизиқишлари, дуч келаётган муаммоларига алоҳида эътибор қаратиш, оғриқли масалаларининг ечими топилишида холис кўмаклашиш сингари хайрли ишлар, муҳим вазифалар мутасадди раҳбарлар, айниқса, халқ вакилларини чин маънодаги фидойилик, жонкуярлик ва ташаббускорликка чорламоқда.\nЎзбекистон “Миллий тикланиш” демократик партияси Хоразм вилоят кенгаши томонидан ташкил этилган навбатдаги сайёр қабул давомида Хива туманидаги Парчанхос маҳалласида уйма-уйма юрилиб, аҳоли муаммолари ўрганилди.\nУнда партия вилоят кенгаши раиси Ражаббой Рўзметов иштирок этди. Шунингдек, сайёр қабулда ЎзМТДП туман кенгаши фаоллари, халқ депутатлари Хива туман Кенгашига партиядан сайланган депутатлар, Парчанхос маҳалла фуқаролар йиғини масъул ходимлари, тумандаги тегишли идора-ташкилотлар вакиллари, жумладан, аҳоли бандлигига кўмаклашиш, электр энергияси ҳамда сув таъминоти, архитектура ва қурилиш бўлими, мактабгача таълим муассасалари бўлимларининг ходимлари қатнашдилар.\nДастлабки ташриф Парчанхос маҳалласининг Зиёлилар кўчасида жойлашган 48-хонадонга бўлди. Маълум бўлишича, оила бекаси Муҳайё Қазақованинг турмуш ўртоғи вафот этганига қарийб етти йил тўлган. Боқувчисини йўқотган аёл бугунги кунда фарзандларининг яхши яшаши, камолоти учун тиним билмай меҳнат қилмоқда, тумандаги пиллачилик корхонасида ишлаб келмоқда. Муҳайё Қазоқова маҳалла фуқаролар йиғини томонидан доимий равишда кўрсатилаётган эътибор ва ғамхўрликлардан миннатдор эканлигини билдирди.\nШукроналик халқимизга хос. Борига шукур қиладиган, ўз ризқу-насибасини ҳар қанча машаққатли бўлса-да, фақат ва фақат ҳалол меҳнатда деб биладиган, юрт равнақи учун астойдил хизмат қиладиган, эл манфаатини ўз манфаатидан устун қўядиган элдошларимизнинг фидойилиги, сабру-қаноатига қойил қоламиз.\nМаҳалладаги Зиёлилар кўчаси, 47-уйга ташриф жараёнида хонадон соҳиби Зарифбой Оллаберганов билан дилдан суҳбатлашилар экан, бу киши ана шундай инсонлардан эканлигига амин бўлдик.\n– Муаммо йўқ, ҳаммаси яхши, - дейди Зарифбой ака. – Фарзандларимизни ўқитдик, касб-ҳунарли, уйли-жойли қилдик. Барчаси ҳалол меҳнат ортидан. Ҳозир роҳат-фароғатда яшаяпмиз.\nБироқ, суҳбатдошимиз бир йил муқаддам ўз номида бўлган уйнинг кадастр ҳужжатларига эга бўлиш билан боғлиқ масалалари белгиланган муддатдан бирмунча ортга сурилгани, туман марказига қатнаб, оввораю сарсон бўлгани ҳақида қисқача тўхталар экан, мутасаддилар ўз ишига масъулият билан ёндошсалар мақсадга мувофиқ бўлишини билдирди.\nБундай ҳолатларнинг кузатилиши албатта, элдошларимизда ўринли эътироз туғдириши, мутасаддилар фаолиятига нисбатан ишонсизлик кайфиятини уйғотиши табиий.\nХонадонларга бирма-бир кириб борилар экан, фуқароларни қийнаб келаётган айрим масалалар ойдинлашди. Жумладан, маҳалланинг Гулзор кўчаси, 79-уйда яшовчи Мансур Атақовнинг хонадони олдидан оқиб ўтувчи ариқ устига йўлакча қўриш масаласини кўриб чиқиш, Зиёлилар кўчаси 36-уйда яшовчи Карима Абдукаримованинг ўз номидаги ҳовли-жойни фарзанди номига ўтказиш тартиб-таомилларини аниқлаш борасидаги мурожаатлари суҳбат давомида атрофлича ўрганилди, уларга тегишли тартибда йўл-йўриқ ва тавсиялар берилди.\nИнсон тақдир измига бўйсунади. Бахтни қувонч билан қаршилайди, ташвишларни енгиб ўтади. Аслида бу ҳаёт мажбурияти. Сийлови, синови...\nОймонжон Оллашова маҳалланинг Гулшан кўчаси 21-уйда истиқомат қилади. Хонадон бекаси турмуш ўртоғи – оиласи устунини йўқотганига анча йил бўлган. Оила ҳақиқий маънода кўмакка муҳтож. Аёлнинг саломатлиги билан боғлиқ муаммолари ҳам борлиги суҳбат давомида маълум бўлди. Ёлғиз фарзанди коллежни тамомлаган, ҳозирги кунда ишсиз. Ўзининг айтишича, талаба бўлиш ниятида олий таълимнинг сиртқи бўлимига ҳужжат топшириб, кириш имтиҳонларида яхши балл тўплаган.\n– Ўғлимдан умидим катта. Ҳаётда ўз ўрнини топиб кета олса, менга шундан ортиқ бахт йўқ, - дейди, Оймонжон Оллашова. Суҳбатдошимиз фарзандининг ҳозирча ишсизлиги, рўзғор фақатгина ўзининг пенция пулига қараб қолганлиги, шу боисдан ҳам маҳалла фаоллари, қўни-қўшни имкон даражасида ёрдам бериб келаётгани ҳақида гапирар экан, ўғлининг ишга жойлашишида кўмакка муҳтожлигини билдирди.\nШу ернинг ўзида аҳоли бандлигига кўмаклашиш маркази туман бўлими ходимлари ҳамда Халқ депутатлари туман Кенгашига ЎзМТДПдан сайланган депутатлар томонидан Оймонжон Оллашованинг ўғли – Умрбек Мадримовнинг мутахассислигига оид зарур маълумотлар аниқланиб, тез фурсатларда, яқин кунлар ичида амалий ёрдам кўрсатилиши билдирилди.\nБугунидан мамнун халқнинг эртасига ишончи юксак бўлади. Энг муҳими, ана шу ишонч ҳечқачон сўнмасин!


Самарқанд яна бир халқаро анжуманга мезбонлик қилмоқда. - Халқ сўзи\n10:16 03 Март 2020 Жамият\nМаълумки, бу йил буюк ватандошимиз, ҳадис ва фиқҳ илмининг равнақига улкан ҳисса қўшган йирик аллома Абу Мансур Мотуридий таваллудига 1150 йил тўлади.\nМарказий Осиёда калом илмининг ривожланишида Абу Мансур Мотуридийнинг ўрни ниҳоятда катта бўлганлиги тарихий манбалардан бизга яхши маълум. IX асрнинг охири ва X асрнинг биринчи ярмида Имом Мотуридий диннинг асл моҳиятини очиб бериш, соф исломий ақидани сақлаб қолиш борасида беқиёс ишларни амалга оширган. Ҳанафий мазҳаби асосчиси Абу Ҳанафанинг таълимотига суянган ҳолда ўзига хос калом мактабини яратган.\nТаъкидлаш керакки, кейинги йилларда юртимизда муқаддас ислом дини ривожига беқиёс ҳисса қўшган улуғ алломалар ҳаёти ва фаолиятини, улардан мерос қолган асарларни ўрганишга қаратилган алоҳида эътибор туфайли Имом Мотуридий ва унинг Мотуридия таълимоти ҳам кенг тадқиқ этилмоқда.\nБу ишларнинг амалий ифодаси сифатида Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита, Имом Бухорий халқаро илмий-тадқиқот маркази, Ислом цивилизацияси маркази, Ўзбекистон мусулмонлари идораси, Ўзбекистон халқаро ислом академияси ҳамда Мисрнинг ал-Аҳзар мажмуаси ҳамкорлигида 3-5 март кунлари Самарқанд шаҳрида “Имом Абу Мансур Мотуридий ва Мотуридия таълимоти: ўтмиш ва бугун” мавзуида халқаро конференция ташкил этилди.\nМазкур нуфузли анжуманда иштирок этиш учун дунёнинг йигирмага яқин мамлакатидан олимлар, диний уламолар, халқаро ташкилотлар вакиллари Самарқандга келди. Жумладан, ушбу халқаро конференцияда қатнашиш учун Мисрнинг ал-Азҳар мажмуаси раҳбари Шайх Аҳмад Таййиб ҳам Самарқандга ташриф буюрди.\nСамарқанд халқаро аэропортида мартабали меҳмонни Ўзбекистон Республикаси Президенти маслаҳатчиси Р.Қосимов, Самарқанд вилояти ҳокими Э.Турдимов ва бошқа расмий кишилар кутиб олди.\nБугун Форумлар мажмуасида анжуманнинг асосий тадбирлари бошланди. Халқаро конференция доирасида меҳмонлар Самарқанд шаҳридаги Имом Мотуридий ёдгорлик мажмуаси ва бошқа муқаддас қадамжолар, тарихий обидаларни зиёрат қилиши, Имом Бухорий халқаро илмий-тадқиқот мажмуаси ва Ҳадис илми мактаби билан танишиши кўзда тутилган.


Қозоғистон спортчилари Пекин Олимпиадаси лицензияси учун 50 га яқин турнирда иштирок этади\n11 Октябрь 14:30\nNUR-SULTAN. Kazinform - Пекин қишки Олимпиадаси арафасида қозоғистонлик спортчилар 50 га яқин лицензияли турнирда иштирок этишади. Бу ҳақда ҚР Маданият ва спорт ишлари вазири ўринбосари Нурқиса Дауешов Сенат депутатларининг саволига жавобан маълум қилди, деб хабар беради Kazinform мухбири.\n«2021 йил 2 сентябрда Бош вазир ўринбосари Е. Тоғжанов бошчилигида оммавий спортни ривожлантириш ва 2022 йилда Пекинда (Хитой) ХХIV қишки Олимпия ўйинларига тайёргарлик бўйича манфаатдор давлат идоралари, барча вилоятлар ҳокимларининг ўринбосарлари, бош мураббийлар, қишки спорт турлари федерациялари, Миллий олимпия қўмитаси иштирокида кенгайтирилган йиғилиш бўлиб ўтди.\nШунга кўра, қишки спортни ривожлантиришнинг муаммоли масалалари бўйича протоколли кўрсатмалар берилди. Бундан ташқари, Қишки спорт турлари бўйича Қозоғистон Республикасининг мунтазам терма жамоалари бош мураббийларнинг шахсий кўрсатмаси билан тасдиқланган индивидуал тайёргарлик режаларига мувофиқ, қишки Олимпиада ўйинларига фаол тайёргарлик кўрмоқда «, - деди вазир ўринбосари.\nУнга кўра, 2020 йилдан бошлаб 2022 йилги Қишки Олимпия ўйинлари лицензияларини қўлга киритиш учун турли жаҳон лицензияли, рейтинг турнирлари ўтказилади. Қозоғистонлик спортчилар, шунингдек, бошқа мамлакатлардан келган спортчилар ҳам ушбу турнирларда қатнашиб, Олимпия ўйинларида иштирок этишлари учун рейтинг очколарини олишади.\n«Охирги лицензион турнир 2022 йилнинг январ ойида бўлиб ўтади. 2022 йил январ ойи охирида рейтинг турнирлари натижалари сарҳисоб қилинади ва лицензиялар сони аниқланади. Таъкидлаш жоизки, Олимпия ўйинлари олдидан спортчилар 50 га яқин лицензияли турнирларда иштирок этишни режалаштирган. Қозоғистонлик спортчилар чанғида учиш, биатлон, конькида учиш, шорт-трек, фристайл-могул, фристайл -акробатика ва баландликдан чанғида сакраш бўйича саралаш мусобақаларида иштирок этади «,-деди Нурқиса Дауешов.\n#Олимпиада #ҚР Маданият ва спорт ишлари вазирлиги\nШифокорлар Буюк Британия фуқаросининг иккала қўлини алмаштирди


Хатирчи туман БЎСМ фаолияти билан яқиндан танишамиз / Olamsport.com\n20 окт 19:10\nХатирчи туман БЎСМ фаолияти билан яқиндан танишамиз\nТеглар : БЎСМХатирчи\nҲозирда сузиш ҳавзасида 3 нафар олий маълумотли тренер (1 нафари аёл) 74 нафар шуғулланувчига машғулот олиб бормоқда.\nНавоий вилояти Хатирчи тумани болалар-ўсмирлар спорт мактаби 1976 йил ташкил топган бўлиб, Ўзбекистон Республикаси Вазирлар Маҳкамасининг 2015 йил 11 декабрдаги 356-сонли қарори ижросини таъминлаш мақсадида тумандаги 3-сонли БЎСМ, 4-сонли БЎСМ, 10-сонли БЎСМлар мақбуллаштирилиб, Хатирчи туман болалар-ўсмирлар спорт мактаби ташкил этилган.\nБолалар-ўсмирлар спорт мактабида махсус тренерлик рухсатномасига эга 83 нафар тренер фаолият олиб боради. Шундан, 26 нафари олий маълумотли, қолган 57 нафари эса ўрта-махсус жисмоний тарбия мутахассислари (24 нафари аёллар) саналишади. Спорт мактабида шуғулланувчилар сони 2862 нафар бўлиб, шулардан 730 нафарини қизлар ташкил этади. Болалар-ўсмирлар спорт мактабида 16 та спорт тури мавжуд бўлиб, шундан 13 таси Олимпия, биттаси миллий ва 2 таси бошқа спорт турларидир.\nБЎСМнинг асосий базасида бир кунда 380 нафарга яқин ўқувчи мунтазам стол тенниси, гандбол, эркин кураш, кураш, бадиий гимнастика, шахмат, қўл жанги, енгил атлетика ҳамда футбол каби спорт турлари билан шуғулланади. Унда барча қулайликлар мавжуд бўлиб, ўқувчилар учун ювиниш, ечиниш ва кийиниш, ҳамширалар хонаси, мураббийлар хонаси, маъмурий бошқарув ходимлари хонаси, бадиий гимнастика хонаси, тренажёр хонаси мавжуд.\nБЎСМнинг бугунги кунда 5 асосий базаси мавжуд. Шундан, ёпиқ сузиш ҳавзаси алоҳида ўрин тутади. Мазкур мажмуа 11х25 ҳажмда бўлиб, 2019 йилда реконструкция қилиниб, ёпиқ сузиш ҳавзасига айлантирилди. Унда барча қулайликлар мавжуд бўлиб, шуғулланувчилар учун ювиниш, ечиниш ва кийиниш, мураббийлар учун махсус хоналар, ҳамширалар хонаси мавжуд.\nҲозирда сузиш ҳавзасида 3 нафар олий маълумотли тренер (1 нафари аёл) 74 нафар шуғулланувчига машғулот олиб бормоқда. Сузиш ҳавзасига келаётган шуғулланувчиларнинг саломатлигини назорат қилиш мақсадида доимий равишда 1 нафар ҳамшира масъул этиб тайинланган.\nСузиш ҳавзасида ўғил ва қизларга мўлжалланган барча қулайликларга эга ечиниш ва кийиниш, ювиниш, тренер-ўқитувчилар, тиббий ва лаборатория хоналари мавжуд. Сузиш ҳавзаси йил давомида узлуксиз ишлаши учун электр энергияси, табиий газ, марказлашган сув таъминоти ҳамда канализация билан таъминланган.\nГилберт Бернснинг навбатдаги рақиби ва жанг санаси маълум 0\nЧирчиқ шаҳрида оғир атлетика бўйича катталар ўртасида Ўзбекистон чемпионатига старт берилди 0\nГилберт Бёрнс: Камаруни нокдаун қилганимдан кейин хотиржамликка берилдим 0


Тил ривожи халқнинг ўзига боғлиқ\nЎзбек тилига давлат мақоми берилганидан буён орадан 20 йил ўтганига қарамасдан, ўзбекистонликлар, айниқса, шаҳар аҳли орасида атрофдагилар билан рус тилида мулоқот қилишни афзал билувчи ёшлар ҳали ҳам кўплаб топилади.\n20 йил аввал давлат тили мақоми берилган ўзбек тили, қай бир ўзбекистонликларга кўра, мамлакатда расмий мулоқот тилига айланиб бўлди. Аммо бу фикрга қўшилмайдиган ўзбекистонликлар ҳам анчагина.\nПайшанба, 23 июл куни Тожикистон президенти Имомали Раҳмон, хабарларга қараганда, мамлакат парламентига давлат тили тўғрисидаги янги қонун лойиҳасини тақдим этди.\n24 июл куниёқ Россия оммавий ахборот воситаларида мана бундай сарлавҳалар пайдо бўлди:\n“Время новостей” газетаси: “Тожикистон рус тилидан воз кечмоқда”.\n“Независимая газета”: “Тожикистон рус тилининг ваколатларини чекламоқда”.\n“Эхо Москви” радиоси: “Тожикистонда давлат идоралари билан рус тилида мулоқот қилишни таъқиқлаб қўядилар”.\nБундай сарлавҳаларни яна келтириш мумкин. Бу сарлавҳалардан улар остида берилган мақолалар мазмуни ва руҳини уқиш қийин эмас.\nҲа, нима, россиялик журналистлар емай-ичмай, ҳамма нарсани унутиб, тунларни бедор ўтказиб тожиклар нима қилаяптийкин, деб кузатиб ўтирибдими?\nБу қадар тезкорлик боиси нимада?\nГап шундаки, Тожикистон куни кеча давлат тили тўғрисидаги қонуннинг 20 йиллигини нишонлади.\nСанага бағишланган маросимда республика президенти нутқ сўзлади.\nНутқ матнини ҳозиргина синчиклаб ўқиб чиқдик.\nТожикистон президенти Раҳмон бўладими, бошқасими – ҳар қандай давлат раҳбари айтиши мумкин, айтиши керак бўлган гаплар.\n"Давлат тили қонуний мақомига эришсин, бунинг учун мана бу ишни қилайлик, ана у ишни қилайлик" қабилидаги кўрсатма ва истаклар.\nАгар шу гапларни айтмаса, президент Раҳмонни тожиклар тушунмаган бўларди.\nАйтувди¸ ўрислар тушунмади. Ҳатто 23 июл куни Давлат Думаси депутатлари ҳам ваҳима қилди.\nМиллий давлат раҳбари номи мамлакат номига асос бўлган миллат тилини ривожлантирайлик, деса нима учун 2-3 девор наридаги бошқа миллат ваҳима қилиши, бошидан тупроқ сочиб, сочини юлиши керак?!\nФикри ожизимизча, ҳамма гап сиёсатда, Москва билан Душанбе муносабатларининг чигаллигидадир.\nЛекин бу бошқа мавзудир.\nҲозир эса Ўзбекистонга ўтамиз.\nЎзбек тилига давлат тили мақоми берилганига ҳам бу йил 20 йил тўлади.\n20 йил аввалги гапларни кузда “20 йил” эшиттиришида гапирамиз.\nҲозир эса, бугунги гаплар.\nЎзбек тили қонунда белгилаб қўйилган мақомига кўтарила олдими?\nБу саволни уч зиёлига ҳамда боши тирикчилик ташвишидан чиқмаётган, тили давлат тилими, нодавлат тилими – бу билан иши йўқ уч оддий ўзбекка бердик.\nЗиёлиларнинг гаплари деярли бир жойдан чиқди. Шоир ва журналист Ёқубжон Хўжамбердиев ҳам, “Маърифат” газетаси ходими Шарифахон ҳам, бирликчи Ҳамдам Сулаймон ҳам тил тўғрисидаги қонуннинг ижроси ёмон эмас, деган фикрда деярли якдил.\nЛекин шуниси қизиқки, сиёсий-ижтимоий масалалардан узоқроқ оддий ўзбеклар масаланинг зиёлилар кўрмаётган қирраларини кўра олишларини намойиш қилди.\nАввал Бирлик халқ ҳаракати партияси Фарғонадаги етакчиси Ҳамдам Сулаймон билан суҳбатлашдик.\nОзодлик: Қонуннинг Фарғона вилоятидаги ижроси қандай? Ўзбек тили давлат тили мақомидами ëки ҳали ҳам рус тили устунлик қиладими?\nҲамдам Сулаймон: Ҳозирги кунда Фарғона вилоятида ҳамма йиғилишлар¸ мажлислар ҳаттоки селекторлар ҳам ўзбек тилида олиб борилади. Рус тилида чиқадиган газеталар ҳам бор¸ лекин ҳамма газеталар ўзбек тилида. Аризалар ҳам ўзбек тилида ëзилаяпти. Умуман, Фарғона водийсида рус мактаблари анча қисқариб кетган. Битта шаҳарда иккита ëки учтадан қолди.\nОзодлик: Рус тили қайси соҳаларда қолди?\n- Рус тили кўпроқ “Нефтгазхолдинг” компанияси системасида қолган. Ҳали русча директивалар дейдими¸ кўрсатмалар русча келади. Мисол учун, прокуратура системасида ўзбекча¸ суд системасида ўзбекча¸ 99 фоиз ўзбекча¸ дейди бирликчи Ҳамдам Сулаймон.\nДемак¸ Ҳамдам аканинг айтишича, Фарғона вилояти ҳуқуқ-тартибот органларида иш тўла ўзбек тилида олиб борилади.\nБироқ Сирдарёнинг Оқ олтин туманида истиқомат қилувчи суҳбатдошимизнинг гапларига қараганда, мамлакат бўйлаб вазият бир хил эмас. Мухбиримиз у кишидан давлат тили тўғрисидаги қонун бажариляптими, деб сўради:\n- Йўқ. Бу тўғрида умуман гап бўлиши мумкин эмас. Ҳаммаси русча¸ ҳамма ëқда эски русча нималар билан. Тергов ишини ҳам русча олиб боришди. Капитан 50-60 нафар одам билан келиб¸ тинтув эълон қилиб¸ зўрлик билан тинтув қилишди. Ҳаммаси русча.\nОзодлик: Русча бўлган пайтда: “Нимага русча, давлат тили ўзбек тили-ку” деб талаб қилган вақтларингиз бўлганми?\n- Талаб қилсангиз¸ қайтанга... Мисол учун терговчи олиб борганда: “Менга ўзбекча гапиринг” десам¸ ўзларича таржимон қилгандай бўлади¸ ишқилиб, баҳона сабаби кўп¸ дейди суҳбатдош.\nГап суҳбатдошимизнинг уйи тинтув қилингани, тергов қилингани тўғрисида эмас ҳозир.\nЭътиборингизни бошқа нарсага: Ўзбекистонда жавобгарликка тортилган ўзбекни таржимон орқали тергов қилганларига қаратмоқчимиз.\nЖурналист Шарифахон ҳам давлат тили тўғрисидаги қонуннинг ижроси тўғрисидаги фикрлари билан ўртоқлашди.\nШарифахон: Ўзбек тилини "давлат тили бўлди" дея олишимиз ҳам мумкин¸ дея олмаслигимиз ҳам мумкин. Чунки¸ биринчидан, кўп жойларда ҳамма ҳужжатлар русча ëзилади. Масалан¸ шифохоналарга борсангиз¸ врачлар ташхисни русча ëзиб беради. Уни ўзбекча ëзса ҳам бўлса керак. Кўп жойларда ҳужжатлар русча тўлдирилади. Паспорт столга борсангиз ҳам шундай. Лекин мана мактабларда¸ коллежларда¸ лицейларда ҳамма нарса ўзбекча бўлиб¸ секин-секин давлат тили мақомига ўтаяпти, деб ўйлайман.\nОзодлик: Шунинг сабаблари нимада дейсиз?\n- Одамларнинг ўзида, деб ўйлайман. Одамлар боргандан кейин ҳақини талаб қилишни билмайди. Масалан¸ бир хил жойларда ўзбек тилини билмайдиган одамлар¸ мансабдор шахслар¸ ишини ҳал қилиб берадиган одамлар ўзбек тилини билмайдиган бўлса¸ қийналиб бўлса ҳам русча мулоқот қилишга ҳаракат қилади¸ дейди журналист Шарифахон.\nШу ўринда ўзингиз дуч келган вазиятларни эслаб кўринг: неча марта у ёки бу идорада ўзбекча гапирмайдиган ходим, ходимкалар билан мулоқотда русчага ўтмай, ўжарлик билан ўзбекча гапириб туравергансиз?\nЭнди сўз навбатини яна бир оддий ўзбекка берайлик.\n- Боя мен Машъал спорт радиоси деб айтдим-ку. Шунда¸ масалан¸ Пахтакорнинг мураббийи Виктор Жалиловга ўхшаган руслар гапиради-ку. Ўшаларнинг гапи ўзбекчага таржима қилинмасдан берилади. Мен шунга ҳайронман.\nОзодлик: Демак¸ радио ва телевидениеда рус тилида берилади ва ўзбек тилига таржима қилинмайди, демоқчисиз?\n- Ҳа. Масалан, ўзбекча хабарлар берилади¸ лекин орасида руслар гапирса¸ беш минут гапирса ҳам¸ 10 минут гапирса ҳам шу таржима қилинмайди¸ дейди оддий ўзбек суҳбатдошимиз.\nМуштарийсининг бу гапини Ўзбекистон радиоларидаги, телевидениеларидаги ҳамкасбларимиз инобатга олиб қўйса ёмон бўлмасди.\nЯна бир суҳбатдошимиз шоир ва журналист Ёқубжон Хўжамбердиев.\n- Энди бевосита ушбу қонуннинг амалга оширилиши ҳақида гап кетганда¸ тўғрисини айтиш керак¸ бу борада анча-мунча ишлар қилинди. Масалан¸ жуда кўп кўчаларнинг номи ўзгарди¸ жойларнинг номи ўзгарди. Ҳатто мен баъзан¸ шу даражада номлар кўп ўзгардики¸ биз юзлаб кўчаларимизни ўзбек халқига умуман алоқаси бўлмаган исмлар билан¸ номлар билан аталишига қандай чидаб юрган эканмиз, деб ўйлаб қоламан¸ дейди Ëқубжон Хўжамбердиев.\nЛекин, Ёқубжон аканинг эътироф этишича, ютуқлар билан бир қаторда камчиликлар ҳам йўқ эмас.\n- Бевосита қонуннинг бажарилиши идоралар ўртасидаги ëзишмаларга ҳам боғлиқ-да. Мана шулар ҳақида гапирганда, айтиш керакки¸ бу борада мақтангудек ишлар йўқ. Чунки шу бугунгача ташкилотлар ўртасидаги ëзувларни тўлиғича ўзбек тилимиз эгаллаб олгани йўқ. Баъзан ҳайрон бўламан. Нега бундай бўлаяпти¸ деб одам ўйлаб қоласан.\n20 йилда идоралар ўртасидаги хатларни ëзаëтган одамларнинг¸ бир-бирига маълумот жўнатаëтган одамларнинг жуда кўпчилиги ўзбек тилини ўрганиб олишгани йўқ. Агар 20 йилда ўрганиб олмаган бўлса¸ менимча¸ “бундан кейин улар ўрганадими ëки йўқми?” деган савол ҳам чиқиб қолади-да¸ дейди Ëқубжон Хўжамбердиев.\nХўш, нима учун шундай? Яна Ёқубжон Хўжамбердиевдан эшитамиз.\n- Менинг назаримда¸ бу масалаларда қонуннинг ўзиëқ етарли эмас. Инсоннинг инсонлигини англатадиган¸ улуғ¸ мўътабар ҳодисада бу. Унинг яшаши¸ ривожланиши учун ана шу тилга мансуб бўлган халқнинг ўзи ҳам ҳаракат қилиши керак экан-да. Тан олиб айтиш керакки¸ хақлимизда¸ қишлоқ жойларда ва бошқа жойларда бу нарсага эътибор кам-да¸ дейди Ëқубжон Хўжамбердиев.\nЁқубжон аканинг гапларидан кейин у киши айтаётган узоқ қишлоқлардан бирида Сурхондарё вилоятида яшовчи мана бу онахоннинг гапларини ҳам ўқиб қўйинг.\n- Энди нима дейин мен. Ҳозирги болалар на рус тилини яхши билади¸ на ўзбек тилини яхши билади. Қандайдир бир тилни киргизган...\nОзодлик: Лотин алифбосини.\n- Лотин тилини. Бизлар ўқий олмаймиз. Болалар шу лотин тилини зўрға эплаяпти.\nОзодлик: Лотин алифбоси бу.\n- Шу-да¸ дейди Сурхондарë вилоятида яшовчи онахон.\nБугунги ўзбек ёшлари бу кекса онахон зорланаётгандай “на у тилни билади, на бу тилни билади” эмасдир.\nҲар ҳолда фарғоналик суҳбатдошимиз Ҳамдам Сулаймон ҳам, тошкентлик суҳбатдошимиз Шарифахон ҳам ёшларнинг илғор қатлами кейинги йилларда чет тилларни ҳам ўрганишга интилаётгани, уларнинг сўзлашув тилида инглизча унсурлар ҳам пайдо бўла бошлагани тўғрисида гапирдилар.\nЛекин бугунги суҳбатлардан бир нарса маълум бўлди: иккита ёзув орасида қолган ўзбек ҳануз иккита тилнинг орасида.\nНа у тилни мукаммал билади, на бу тилни.\nОдам, одатда, яхши билмаган нарсасининг қадрига етмайди.\nТил қадрини кафолатлайдиган қонун эса бу йил 20 га киради.


Жалолиддин Мангубердининг жияни Султон Сайфиддин Қутуз ҳақида эшитганмисиз? - zarnews.uz\nЖалолиддин Мангубердининг жияни Султон Сайфиддин Қутуз ҳақида эшитганмисиз?\nСайфиддин Қутузнинг онаси Жалолидди Мангубердининг опаси бўлган. Қутуз Хоразмшоҳлар авлодидан эди. У мўғуллар томонидан йўқ қилинган Хоразмшоҳлар давлатининг шаҳзодаси бўлган. Жалолиддиннинг мўғулларга қарши курашини, улар қўлида асир тушишини истамасдан, ўз яқинларини чўктиришга мажбур бўлган тоғасининг оҳу-фарёдига гувоҳи бўлган. Сувга ғарқ бўлаётган яқинларининг фарёди Қутузнинг бир умр ёдида муҳрланиб қолган. У мўғуллардан ўч олишга қасам ичган, сўнгги Хоразмшоҳ Жалолиддин Мангуберди билан биргаликда юрт кезган ва мўғулларга қарши кўплаб жангларда иштирок этган...\nБироқ тоғасининг фожиали ўлимидан сўнг Қутуз Дамашқнинг қул бозорида сотиб юборилди. Дамашқда у мамлуклар қўшинига хизмат қилиш учун Миср султони Ас-Солиҳ II хизматига мисрлик қул савдогари томонидан сотиб олинди.\nҚутуз мамлуклар мактабида таълим олди ва ҳарбий санъат сирларини ўрганди. Собиқ қул мамлуклар қўшинида катта амир даражасига етди. Тахтга султон Ойбек келганидан сўнг Қутуз Миср султони ноиби лавозимига кўтарилди.\nМиср султони Ойбекнинг вафотидан сўнг тахтга унинг 15 ёшли ўғли Ал-Мансур Али ўтирди. Бироқ ҳукумат Ал-Мансур Алининг васийси бўлган Қутузнинг қўлида эди. Хоразмшоҳлар авлоди бўлган Қутуз, Миср қўшини бош саркардаси лавозимини эгаллади.\nКунларнинг бирида Қутузнинг ҳузурига чопар келди ва саркардага хат тутқазди. Саркарда хатни ўқиб тугатмасидан саркарданинг кўзлари намланди. Сабаби Қутузга 1258 йилнинг февраль ойида мўғул хони Хулагунинг қўшини ислом олами маркази Боғдодни забт этганлиги. Мўғуллар Боғдод халқини қириб, шаҳарни вайрон қилгани ва Аббосийлар ҳукмдори ва мусулмонлар ҳалифи Ал-Мустасим Биллаҳ оиласи билан қатл эттирилгани ҳақида хабар келганди.\nҚоҳира бўйлаб мўғулларнинг ваҳшийликлари ҳақида турли хабарлар тарқала бошлади. Халойиқнинг Шом шаҳарлари мўғулларга таслим бўлганига ишонгиси келмасди. Мисрликлар мўғул қўшини ҳақидаги гап-сўзларни эшитиб, ваҳимага туша бошлашди. Мўғуллар қирғинидан Мисрга қочиб келган шомликлар бўлган воқеаларни шунчалик даҳшатли таърифлар эдики, оқибатда қоҳираликлар мўғуллар Мисрга келиши билан уларга қаршиликларсиз таслим бўлишга тайёр аҳволга тушиб қолишди.\nҚутуз чуқур ўйга толди. У мўғулларнинг нималарга қодир эканлигини ва уларни енгиш мумкинлигини ҳам жуда яхши биларди. Чунки тоғаси Жалолиддин мўғулларни бир неча маротаба мағлуб эта олган эди. Ўшанда мусулмонлар ўртасида юзага келган ички низо туфайли тоғаси кам сонли қўшин билан, қудратли мўғул қўшинига қарши ёлғизланиб қолганди...\nҲозирчи, айни вақтда вазият қандай? Миср султони ҳали ҳеч нарсага қодир бўлмаган, эндигина 15 ёшга тўлган бола - Ал-Мансур Али мўғулларга қарши чиқолмасди ва ислом оламининг сўнгги кучли давлати бўлган Миср ҳам мўғуллар томонидан забт этилиши арафасида турарди. Узоқ мулоҳаза юритиб, Қутуз ёш султон Ал-Мансур Алини тахтдан олиб, ўрнига ўзи султон бўлишга қарор қилди. Қутузга бу қарорга келиш осон бўлмади. У фақат шу йўл билан Мисрни ва бутун ислом оламини сақлаб қолиш мумкинлигини яхши биларди.\nҚутузнинг тахтга ўтириши учун Миср амирларининг розилиги керак эди. Бироқ амирларнинг кўпчилиги бунга рози бўлмасди. Шу сабабли 1259 йил 12 ноябрда амирлар Қоҳирадан ташқарига овга кетганларида Қутуз ёш султонни тахтдан йиқитди. Ёш амир, унинг онаси ва укаси саройлардан бирига жойлаштирилди. Уларни сиёсатдан бутунлай четлаштириб, Қутуз ўзини султон, деб эълон қилди. Қутуз тарафдори бўлган амирлар зудлик билан янги султонга қасамёд қилдилар. Бироқ овдан қайтиб келган амирлар Қутузнинг бу қилмишига қарши бўлишди. Амирлар томонидан билдирилган қаршиликларга жавобан янги султон мўғуллар енгилганидан сўнг тахтдан воз кечишга ваъда берди ва ўзини Хоразмшоҳлар авлодидан бўлгани, шу сабабли султон бўлишга лойиқ эканлигини, буюк Хоразм учун мўғуллардан албатта, қасд олажагини таъкидлади. Қутузнинг оташин сўзларини эшитган, ғазабланган амирлар тинчландилар ва уни султон, деб тан олдилар.\nБу орада мўғул қўшини Шом шаҳарларини вайрон қилишда давом этарди. Дамашқ, Боғдод, Алеппо бирин-кетин мўғул қўшинига таслим бўлди. Мўғулларга ҳеч ким муносиб қаршилик кўрсата олмасди, барчани қўрқинч ва ваҳима эгаллаб олганди.\nНавбат Мисрга ҳам етиб келди. Қутуз мўғуллар хони Хулагудан таҳдидли хат олди. Унда шундай ёзилган эди: “Сизлар, сизлардан илгари бизларга қарши чиққан мамлакатларнинг бошига не кунлар тушгани ҳақида фикрланглар. Биз қандай қилиб ўлкан салтанатни барпо этганимиз ва ер юзини тартибсизликлардан қай тарзда тозалашимиз ҳақида биласизлар. Биз ўлкан ҳудудларни босиб олдик ва кўплаб инсонларни ўлдирдик. Сизлар бизнинг даҳшатимиздан қочиб қутула олмайсизлар... Бизнинг отларимиз тезкор, бизнинг камонларимиз учқир, бизнинг қиличларимиз яшин уриши кабидир. Бизнинг юракларимиз қўрқмас, бизнинг аскарларимиз қум каби кўп. Қалъалар бизни тўхтата олмайди, қўл билан бизларни енгишнинг иложи йўқ. Худоингизга қилган илтижоларингиз сизларни қутқара олмайди. Бизни кўз ёшларингиз ва оҳу нолаларингиз ҳам тўхтата олмайди. Фақатгина биздан ҳимоя сўраганлар ва бизга тобе бўлганларгина омон қоладилар. Уруш олови шаҳрингизни кул этмасидан жавобингизни тезлаштиринг”.\nҚутуз жавобни узоқ куттирмади. У мўғул элчиларининг бошларини танасидан жудо қилдириб, Қоҳира ва Баб Зувейла шаҳарлари дарвозаларига осиб қўйдирди.\nХоразм, Боғдод ва Сурия қулаганидан сўнг Миср ислом оламининг Яқин Шарқдаги ягона умиди эди. Шу тариқа ислом ва ҳатто ғарбдаги насронийларнинг келажаги ушбу уруш натижасига боғлиқ эди.\nМиср қўшинининг сони қанча бўлганлиги аниқ эмас. Р.Ирвиннинг фикрига кўра, Қутуз қўшини 100 минг аскар атрофида бўлган. Бироқ Қутуз аскарларининг асосий қисмини тажрибасиз ажнад жангчилари ва туркман кавалерияси ташкил этарди. Шунингдек, Миср султони қўшини сафига, мўғуллар таъқибидан Сурияга сўнг Мисрга қочиб келган шахразур-курдлар ва айюбийлар султони Ал-Мансур келиб қўшилди. Араб манбааларида таъкидланишича, жангда Миср қўшини порохли замбараклардан ҳам фойдаланган.\n1260 йилнинг 3 сентябр кунида икки қўшин Айн-Жалут кенглигида тўқнашди. Мамлуклар (мисрликлар) жанг бўлаётган ҳудудни яхши билишарди. Қутуз бу устунликдан фойдаланишга қарор қилди ва қўшиннинг катта қисмини тоққа яширди. У мўғулларни тоғ ҳудудига олиб бориб, пистирмадан ҳужум қилишни режалаштирди. Мўғулларни пистирма томон Бейбарс бошчилигидаги оз сонли қўшин олиб бориши зарур эди.\nМўғуллар қўшини ва хоразмшоҳларнинг сўнгги вакили Қутуз бошчилигидаги қўшин ўртасида аёвсиз жанг бошланди. Бейбарс ўйланган режани амалга ошириш учун мўғул қўшинини ҳужумга ўтишга ва ўзини таъқиб қилишларига қуйиб бериши керак эди. Мўғул қўшини навбатдаги шиддатли ҳужум уюштирган вақтда Бейбарс ва унинг одамлари вазиятдан моҳирона фойдаланиб, “чекина” бошлади. Шижоатли мўғулларнинг бош саркардаси Китбуға ўз аскарлари билан Бейбарсни у хоҳлаган жойга таъқиб этиб, қувиб кетди. Китбуға улкан хатога йўл қўйган эди. Мўғуллар Бейбарс ва унинг одамларини таъқиб этиб, тоғ ёнига етиб келганида камон ўқлари ёмғири остида қолиб кетди. Сўнг мўғул қўшинини Қутуз аскарлари ўраб олди.\nМўғуллар ва мамлуклар ўртасида шиддатли кураш бошланди. Китбуға аскарлари қуршовдан ёриб чиқишга ҳаракат қиларди ва улар бунинг деярли уддасидан чиқдилар ҳам. Бироқ Қутуз томонидан уюштирилган сўнгги ҳужум мўғулларнинг мағлубиятига сабаб бўлди.\nМўғулларнинг энг қудратли саркардаси Китбуға ушбу жангда ҳалок бўлди. Айрим манбаларда уни дастлаб асир олинганлиги, сўнг қатл эттирилганлиги ҳақида маълумотлар мавжуд.\nКитбуғанинг ҳалок бўлиши мўғуллар ўртасида оғир тушкунликни вужудга келтирди. Бўлиб ўтган жанг Қутуз жангчиларига руҳий устунлик ҳадя этди. Мўғул қўшинининг енгилмаслиги ҳақидаги афсона ва ривоятларга барҳам берилди. Қутуз бутун инсониятга, мўғуллар ҳам оддий одам эканлигини ва улар ҳам енгилишини исботлаб берди.\nҚутуз аста-секинлик билан мўғулларни Шом шаҳарларидан чекинишга мажбур қилди. Сурия Қутуз назоратига ўтди. Миср султони бирин-кетин Шом шаҳарларида тинчлик ва фаровонлик ўрнатди.\nХоразмшоҳларнинг сўнгги вакили, асли хоразмлик бўлган шоҳ авлоди, Миср султони Қутуз, “Мўғуллар ғолиби” номи билан тарих зарварақларидан мустаҳкам ўрин эгаллади.


Куннинг исталган вақтида одамларнинг саломатлиги ва хавфсизлиги учун хизмат қиладиган касб вакилларидан чексиз миннатдормиз! Улар орасида таълим ва соғлиқни сақлаш ходимлари, ҳуқуқни муҳофаза қилиш органлари ходимлари бор. Биз қилаётган ишларингизни қадрлаймиз ҳамда фидокорона ва машаққатли меҳнатингиз учун «РАҲМАТ» айтмоқчимиз!\nМиннатдорчилик ва қўллаб-қувватлаш учун биз янги ва фойдали тариф режаларини махсус ишлаб чиқдик:\nтиббиёт ходимлари ва шифокорлар учун – «Shifokor Start», «Shifokor Profi»;\nўқитувчилар ва устозлар учун – «Ustoz Start», «Ustoz Profi»;\nИИВ, ФВВ ва бошқа ҳуқуқни муҳофаза қилиш идоралари ходимлари учун – «Harbiy Start», «Harbiy Profi».\nБу тариф режалари қўнғироқлар учун катта ҳажмдаги дақиқаларни ва СМСларни, юқори тезликда мобил Интернетни, шунингдек, ҳар қандай танлов учун телеканалларни ва мусиқани бирлаштирадилар!\n– Ушбу тариф режалари ноёбдир. Ҳар бир олижаноб касбнинг вакили уларда ўзига хос нарсаларни топади. Абонентлар учун бугунги кунда сифат билан бир қаторда алоқа хизматларининг нархи ҳам жуда муҳимдир. Шунинг учун биз мулоқотда чеклашни истамайдиганлар ва алоқа билан Интернет нархларини кузатишни истаганлар учун идеал бўлган янги ойлик тарифларни ишга туширмоқдамиз. Уларда ортиқча нарса йўқ.\nАйтганча, янги абонентлар учун яна бир зўр янгилик – «Shifokor Profi», «Ustoz Profi», «Harbiy Profi», «Shifokor Start», «Ustoz Start», «Harbiy Start» тарифларига уланиш пайтида сиз “олтин рақам” танлаш хизматидан фойдаланиб, номинал қиймати 210 500 сўм бўлган рақамни 50% чегирма билан олишингиз мумкин бўлади! – дейди Бахтияр Мўминов, корпоратив сотувларни ривожлантириш бўйича директор.\nТарифларга уланишда абонент фақат ушбу соҳага тегишли эканлигини тасдиқловчи ҳужжатни (иш жойидан маълумотнома, иш гувоҳномаси, ушбу ходим учун ташкилотнинг хати) тақдим этиши керак.\nСиз учун миннатдорчилик ва ғамхўрлик билан биз энг яхшисини таклиф қиламиз!\nЯнги тарифлар ҳақидаги барча маълумотларни компаниянинг расмий веб-сайтидан билиб олишингиз мумкин.


Президентлар Каримов ва Назарбоев нималарни муҳокама қилишади? - BBC O'zbek\nПрезидентлар Каримов ва Назарбоев нималарни муҳокама қилишади?\nЎзбекистон Президенти Ислом Каримовнинг Қозоғистонга сафари бошланган.\nҚозоқ расмийларига кўра, Ўзбекистон раҳбарининг шимолий қўшнисига ташрифи икки кун бўлади.\nПрезидент Каримов жаноб Назарбоевнинг шу йил 11 ноябр куни қилган Қозоғистон халқига мурожаати ортидан Остонага сафар қилаётган биринчи минтақавий давлат раҳбари бўлади.\nЎз мурожаатида Қозоғистон раҳбари мамлакат глобал синовлар қаршисида тургани, келаётган йилларда юз берадиган воқеалар дунё архитектурасини ўзгартириб юбориши, ҳамма давлатлар ҳам бу синовлардан муносиб чиқа олмаслигини мумкинлигини айтган эди.\nЖаноб Назарбоевнинг муддатидан аввал қилган мурожаати Қозоғистоннинг ўзи ва минтақадаги геосиёсий вазият билан боғлиқ турли фаразларга сабаб бўлган.\nТаҳлилчилар Россиянинг Украинадаги амаллари ва Ғарбнинг Москвага қарши жазо чоралари манзарасида катта сондаги русийзабон аҳолига эга Қозоғистон Россиядан узоқлашиш ёки бу салбий омиллар таъсирини камайтиришга уринаётганини айтишади.\nПрезидент Каримовнинг Қозоғистонга сафари Россия Президенти Владимир Путиннинг келаси ой Тошкентга кутилаётган ташрифи олдидан амалга оширилмоқда.\nХўш, жаноб Каримовни Остонага етаклаган сабаблар нималар бўлиши мумкин?\nБи-би-си ушбу саволни Францияда истиқомат қиладиган сиёсий таҳлилчи Камолиддин Раббимовга берди.


"Лестер"нинг бош мураббийси 5 минг евро мукофот пулини хайрияга топширади\n17:27 / 08.05.2016\nАнглиянинг "Лестер" клуби бош мураббийси Клаудио Раньери ўтган мавсумнинг италиялик энг яхши мураббийси деб топилиб, унга 5 минг евро мукофот пули тайинланганди. У бу пулларни Стефано Боргоново номидаги амиотрофик склероз билан курашувчи фондга тақдим қилади. Бу ҳақида Football Italia портали маълум қилди.\nБоргоново - италиялик футболчи, 1989-1990 йиллар Чемпионлар кубоги ҳамда "Милан" таркибида 1989 йилги УЕФА суперкубоги соҳиби. Боргоново 2013 йилнинг июнида 49 ёшида вафот этди. Ҳаётининг сўнгги йилларида у амиотрофик склероздан азоб чеккан ва бутунлай шол бўлган.\n"Мураббий Раньерининг Беарзот мукофотини Стефано Боргоново номидаги хайрия фондига топшириши биз учун кутилмаган ёқимли янгилик бўлди. Биз мураббийнинг отам ва унинг касаллик билан курашганини ёдга олганидан жуда хурсандмиз. Раньери отамиз хаста пайтларида ундан хабар олган ва доимо қўллаб-қувватлаган. Фондимизни қўллаш қарори у учун нафақат майдондаги воқеалар, балки ундан ташқаридаги ишларнинг ҳам муҳимлигидан далолат беради", - деди Боргоновонинг қизи Алессандра, фонд асосчиларидан бири.\n9 Май куни Рим шаҳрида Италия футбол федерацияси (FIGC) томонидан ўтган мавсумнинг энг яхши мураббийсига топшириладиган Энцо Беарзот мукофотини топшириш маросими бўлиб ўтади. Бу йил ушбу нуфузли мукофот "Лестер" жамоаси билан Англия чемпионатида ғалабага эришган Раньерига насиб этди.\nУшбу мукофот Раньерининг биринчи чемпионлик мукофотидир. Унга қадар 64 ёшли италиялик мутахассис Испания ("Валенсия", "Атлетико"), Италия ("Парма", "Ювентус", "Рома", "Интер", Фиорентина", "Наполи", "Кальяри"), Франция ("Монако"), Англия ("Челси") чемпионатларида фаолият кўрсатган, аммо ҳеч бир жамоада миллий биринчиликни қўлга киритмаган.


Qalampir.uz - Абдулла Орипов оиласида мерос можароси: суд ажрим чиқарди\nАбдулла Орипов оиласида мерос можароси: суд ажрим чиқарди\n13:22, 27.09.2018 Жамият\nАбдулла Ориповнинг яна бир қизи Шоира Орипова эса ўз улушидан Юлдуз Орипова учун кечгани маълум қилинмоқда.\nФуқаролик ишлари бўйича Тошкент шаҳар судида Ўзбекистон Қаҳрамони, Ўзбекистон халқ шоири Абдулла Ориповдан қолган меросларни бўлиш бўйича суд мажлиси бўлиб ўтди.\nАбдулла Ориповнинг рафиқаси Ханифа Мустафоева турмуш ўртоғидан қолган меросларни ўзининг номига ўтказиб бериш бўйича судга ариза билан мурожаат қилган. Ориповнинг 6 фарзандидан иккиси – Юлдуз ва Шоира бунга розилик бермаган.\nҚизлар оталаридан қолган молк-мулк барча учун тенг бўлиниши кераклигини даво қилмоқда.\n26 сентябрь куни Яккасарой туманлараро суди Абдулла Ориповдан қолган мол-мулк бўйича қарор чиқарган. Шоирдан қолган мероснинг судда кўрилган қисми мустақил экспертиза хулосасига кўра, 1 миллиард 54 миллион сўм – ўртача 130 минг АҚШ долларини ташкил этган.\nСуд ажримига асосан мулк қийматининг 7 фоизи, яъни ўртача 83 миллион сўм – ўртача 10 минг АҚШ доллари Юлдуз Ориповага берилган.\nАбдулла Ориповнинг Дўрмондаги дачаси ҳақида кўпчилик яхши билади. Абдулла Ориповгача шоирлар Ҳамид Олимжон ва Зулфияга тегишли бўлган 33 сўтихлик ҳовлида кўплаб ижодкорлар меҳмон бўлган. Ушбу мулк бўйича ажрим Чирчиқ туман судида кўриб чиқилади.\nХанифа Мустафоеванинг аризасига кўра, суд Ўзбекистон халқ шоири Абдулла Ориповдан қолган учта кўчмас мулк ва битта енгил автомобиль бўйича ишни кўриб чиқиши керак.\n1. Тошкент шаҳар, Яккасарой туманидаги 4 хонали квартира\n2. Қарши шаҳри, “Нефтчи” МФЙда жойлашган коттеж-уй\n3. Тошкент вилояти, Қибрай тумани, “Дўрмон” ҚФЙ 9 сотихлик дала ҳовли\n4. Captiva автомобили\nВоқеалар ривожини Qalampir.uz’да кузатинг. Бироздан кейин Абдулла Ориповнинг қизи Юлдуз Орипованинг ушбу масала юзасидан билдирган фикрларини тақдим этамиз.\nТеглар:Юлдуз Орипова Абдулла Орипов\nСенаторлар ДХХ кунини белгилаш тўғрисидаги қонунни маъқуллади\n10 нафар ўқувчининг қотили жазоланди\nЮлдуз Орипова: “Мен мерос талашаётганим йўқ”\n14:36, 27.09.2018 21 228\nЮлдуз Орипова қизи, собиқ турмуш ўртоғи ва оилавий суратлар ҳақида\n15:31, 13.04.2018 28 425\nПрезидент Абдулла Орипов номидаги мактабга борди\n21:53, 29.01.2018 4 378\nАбдулла Орипов мероси талашми? Ёхуд Юлдуз Орипова укасини айбдор қилиш нияти йўқлигини гапирди\n23:42, 06.01.2018 22 725\nЮлдуз Орипова иқрори: “Отам зурриёти ҳаётига нуқта қўйишини сезгандилар”\n00:41, 06.01.2018 45 456


22 Октябрь 16:05\nNUR-SULTAN. Kazinform - Қозоғистон Бош давлат меҳнат инспектори Толеген Оспанқулов иш берувчининг иш жойида жароҳат олган кишига қандай компенсация тўлаши кераклигини тушунтирди, деб хабар беради Kazinform мухбири.\n«Қозоғистон Республикаси қонунига кўра, ҳар бир иш берувчи барча бўйсунувчиларини бахтсиз ҳодисалардан суғурталаши шарт. Бироқ, баъзи компаниялар ўз ходимларини мажбурий суғурта билан таъминламайдилар «, - деди у Марказий коммуникациялар хизматида бўлиб ўтган брифингда.\nУнинг сўзларига кўра, иш берувчилар ўз ходимларини ишлаб чиқариш жароҳатларидан суғурта қилишлари фойдалидир.\n«Фуқаролик Кодексининг 938-моддасига биноан, ўз ходимларини касбий жароҳатлардан суғурта қилмаган муассасалар раҳбарлари, соғлиғи ва ижтимоий ҳолатига қараб, жароҳатланган ишчининг даволаниш харажатлари ва ижтимоий мажбуриятларини ўз зиммаларига олишлари мумкин. Иш берувчига қарамоғидагилар бўладими -йўқми, барча керакли дори -дармонларни тўлайди.\nAгар иш берувчи ишчиларни суғурта қилса, барча мажбуриятлар суғурта компаниялари зиммасига тушади «, - деди Толеген Оспанқулов.\nҚозоғистонда ногирон ва боқувчисини йўқотганларга 324 миллиард тенгедан зиёд нафақа тўланди\nҚозоғистонда ногиронлик нафақаларини тайинлаш жараёни соддалаштирилди


08:39, 13.12.2019 // 61321\nҲафта ижтимоий муаммолари: Кўрайликчи, қайси вилоятники узун, кимники баланд?\n«Дарё» колумнисти Сарвар уста анъанавий рукнда ўтган ҳафтада муҳокама қилинган асосий ижтимоий масалаларга тўхталиб ўтади.\nБайроқ – мамлакат рамзи. Ўзи бир парча бўялган мато, аммо у бор эканки, бир катта мамлакат ва халқи мавжудлигини ҳис этамиз. Аниқроғи, шу мато шакл бўлса, унинг остидаги катта бир давлат мазмундир.\nАлбатта, жаҳоншумул маросимларда байроғи кўтарилиши фуқаро кўнглида ифтихор уйғотади. Чунки унинг ортида ўз халқи, қондошлари турганини ҳис этади. Шаклдан мурод мазмундир. Мазмун зўр, аммо шакл соддароқ бўлса ҳам кўрганлар «ў-ў» дейди. Америка байроғини эсланг. Мазмун мундайроқ бўлса, шаклни қанча бежаманг, «ў-ў», демайди, «э-э», дейди.\nДунёдаги энг баланд байроқлар қаерда? Тожикистонда, Туркманистонда, Озарбайжонда, Иорданияда, Мексикада ва ўша сиз истеҳзо билан эслайдиган Шимолий Кореяда. Аслида-ку, мамлакатнинг иқтисодиётини кўтариш, эркин жамият қуриш, илм-фанни ривожлантириш давлатнинг бош вазифаси. Аммо бунинг имкони топилмагач, ғурурланишга бошқа нарса топиш керак-ку ахир. Байроқ ўрнатамиз, энг баландга ўрнатамиз, душманларимиз аламидан куйиб ўлсин! Кўриб қўйинг, Оврўпо-ю Америка. Бирортангизда бунақа узун байроқ йўқ.\nНима бўлди-ю, бу одат бизнинг вилоятларга юқди. Шу йили мустақиллик арафасида Андижонда 850 миллион сўмга 64 метрли байроқ ўрнатилганди. Бу билан андижонликлар 60 метрли байроғи бор бухороликларга кўрсатиб қўйишмоқчи бўлган, чамаси. Аммо бухороликлар ҳам, андижонликлар ҳам Тошкентнинг 65 метрли байроғи ҳурматини сақлаб, ундан оширмаганди. Фарғоналиклар шарт кесиб қўя қолди. Конституция байрами арафаси Фарғонада 67 метр баландликдаги байроқ ўрнатилди. Ўлчами йигирмага ўн! Байроқ бўлса шундай бўлсин-да. Хўш, ватандошлар, қалайсиз энди? Энг узуни Фарғонада.\nҲозирча фарғоналиклар байроқлари узунлигидан ифтихор туяпти. 30 метрли байроғи бор камтар Наманган, 35 метрли байроғи бор камсуқум Самарқанд бир четда сигарет тутатиб турибди. Аммо сигаретни бир чертиб, енгини шимариб. кетмон билан улкан байроқнинг пойдеворини кавлашга тушиб кетишлари мумкинми? Мумкин. Ҳаш-паш дегунча қуриб битказишадиям. 800–900 миллион, борингки, майдалашиб ўтирамизми, 1 миллиард сўм нима бўпти? Уларнинг изидан бошқа вилоятлар самоларни кўзлаб байроқ тикади. Хўш, кимники узунроқ? Ўшанда ўлчашамиз.\nМенинг ўғригина заводим\n19:48, 01.08.2020 // 142974\n22:21, 01.08.2020 // 139477\n00:40 Кеча // 139280\n19:03, 01.08.2020 // 127677\n00:11 Бугун // 117027


Қирғизистон раҳбарлари ўзбеклар қатлиомининг икки йиллигида ҳам қирғизларни улуғлаш билан шуғулланишмоқда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n04:29 - Қирғизистон раҳбарлари ўзбеклар қатлиомининг икки йиллигида ҳам қирғизларни улуғлаш билан шуғулланишмоқда\nҚирғизистон жанубида 2010 йил июнь ойида юз берган қонли воқеалар қурбонларини хотирлаш маросимларида қатнашиш учун 10 июнь куни Президент Алмазбек Атамбаев Ўшга келди. Хабарларда очиқча айтилмаса ҳам, бу маросимларда асосан қирғизлар қатнашган, ўзбеклар қирғин қилинган эсга олинмаган.\nБугун Атамбаев Ўш шаҳрида қирғизларнинг миллий қаҳрамони Манас ҳайкалининг очилишида ҳам қатнашди. Расмий хабарларда ҳайкалнинг ўзи кўрсатилмаган, аммо бу – катталиги бўйича дунёдаги иккинчи ҳайкал эканлиги айтилган.\nҲеч қачон қирғизлар яшамаган шаҳарда қирғизларнинг афсонавий қаҳрамонига шундай ҳайкал очишдан мақсад нима?\nБу саволга жавоб излаган одам тезда тушунадики, қирғизлар ўзбеклар қирғин қилинган кунда ҳам ўзларини олдинга чиқариш, бу шаҳар тарихдан ўзбекларники бўлганини кўрсатмасликка уриниш билан оворалар.


Дзюдочиларимиз Париж йиғинини якунлаб, Германияга йўл олишмоқда\nЮқори марраларни ўз олдига мақсад қилиб қўйган дзюдо бўйича Ўзбекистон терма жамоаси Париж катта дубулға турниридан сўнг навбатдаги мусобақаларга ҳозирлик кўрмоқда. Илиас Илиадис қўл остидаги жамоамиз Париж турнири якунлангач ушбу шаҳарнинг ўзида қисқа муддатли ўқув-машғулот йиғинини олиб борди.\nТерма жамоамиз февраль ойини Кўҳна қитъада ўтказиши режалаштирилган. Делегациямиз бугун Франциядан Германиянинг Кёльн шаҳрига йўл олади. Дзюдочиларимиз ушбу шаҳарда 20 февралга қадар навбатдаги тайёргарлик машқларини олиб боришади. Йиғин якунига етгач жамоамиз Дюссельдорф шаҳрига навбатдаги Катта дубулға турнирида иштирок этиш учун жўнаб кетади.


Лапорта Куманни ҳайдайди!\n12 март, 2021, 19:50\nКуманга қийин бўлади...\n“Барселона” бошқарувини қабул қилиб олган Жоан Лапорта бош мураббий Рональд Куманни ҳайдаб, ўрнига ёш ва замонавий мутахассисни олиб келишга тайёрлигини билдирди.\nШу билан бирга, Куман лавозимини сақлаб қолиши учун жорий мавсумда чемпионлик совринини қўлга киритиши талаб қилинади. Ҳозирча, “Барса” ҳам, “Реал” ҳам барқарор ўйин кўрсатаётган “Атлетико”дан ортда қолмоқда.\nАгар Куман олдига қўйилган вазифани уддалай олмаса, Лапорта уни ишдан олади. Янги раҳбар унинг ўрнига биринчи навбатда, “Лейпциг” бош мураббийи Юлиан Нагельсманни олиб келишни режалаштирган. Бу режа амалга ошмаса, “Барселона”га Роберто Мартинес ёки Хави олиб келинади.


Хронометражда аниқланган нақд тушумни такроран камайтириб кўрсатиш солиқ тўлашдан бўйин товлашга тенглаштирилади | NORMA.UZ\n1 октябрдан хронометраж натижаларига кўра солиқлар қўшимча ҳисобланиши, бундай тартибда тушумни камайтириб кўрсатиш такроран аниқланганда эса уларни тўлашдан бўйин товлаш сифатида малакаланиши белгиланган янгиликни кўриб чиқамиз.\nҲозир аҳвол қандай\nНақд пул тушуми келиб тушишининг хронометражи – солиқ назоратининг шакли бўлиб, у солиқ тўловчига келиб тушаётган пул тушумини давлат солиқ хизмати органининг мансабдор шахслари томонидан кузатиш ва қайд этиш орқали ўтказилади (Солиқ кодексининг 71-моддасига қаранг). Масалан, дўкон ёхуд қаҳвахонага келиб, тушум ҳисобини юритиш учун иш куни давомида ўша ерда бўладилар.\nОдатда, хронометраж солиқ тўловчи томонидан белгиланган иш режими асосида 1 иш куни давомида ўтказилади. Истисноли ҳолатларда – 3 кун.\nХронометраж натижаларига кўра хронометраж ўтказиш вақти ва жойи ҳақида маълумотнома тузилади ҳамда нақд пул тушуми келиб тушиши кўрсаткичлари қайд этилган жадвал тўлдирилади. Хусусан, ўтган кундаги тушумдан фарқи ва ўтган ҳафтанинг худди шу кунидаги тушумдан фарқи аниқланади.\nНақд пул тушуми келиб тушишининг хронометражи натижаларидан ҳар куни топширилаётган нақд тушум ва тақдим этилаётган солиқ ҳисоботи тўғрилигини таҳлил этиш учун, шунингдек солиқ солиш объектлари ва солиқ солиш билан боғлиқ объектлар тўғрисидаги маълумотлар базасини юритиш учун фойдаланилишига қарамай, хронометраж натижаси солиқ тўловчини жавобгарликка тортиш учун асос бўла олмайди.\nЯъни солиқлар қўшимча ҳисобланмайди, аниқланган фарқ учун эса жарима солишга рухсат берилмайди. Амалиётда кўпинча хронометраждан олдин назорат хариди амалга оширилади, унинг натижаларига кўра жавобгарлик чоралари қўлланилади. Бироқ бунда хронометраж ҳеч қандай роль ўйнамайди.\nПрезидентнинг 26.06.2018 йилдаги ПҚ–3802-сон қарорига мувофиқ, 1.10.2018 йилдан солиқ органлари хронометраж натижаларига кўра охирги ҳисобот даври учун товар (иш, хизмат)лар реализациясидан камайтириб кўрсатилган тушумни ва ходимлар сонини қайта ҳисоб-китоб қилган ҳолда солиқларни ҳисоблашни амалга ошириш ҳақида талабнома юбориш ҳуқуқига эга бўладилар. Камайтириб кўрсатиш такроран аниқланганда, ушбу ҳаракатлар солиқ тўлашдан бўйин товлаш сифатида малакаланади.\nФикримизча, ушбу ғоя тадбиркорларнинг ҳуқуқлари камситилишига олиб келмаслиги учун жиддий тайёргарлик кўриш ва бир қатор муаммоларни ҳал этиш зарур.\nБиринчидан, бугунги кунда хронометраж натижаларини баҳолашга доир норматив услубият мавжуд эмас. Солиқ кодексида ҳамда Нақд пул тушуми келиб тушишининг хронометражини ўтказиш тартиби тўғрисида низомда бундай қоидалар йўқ. Хронометраж ўтказилган кундаги тушумни ўтган кун ва ўтган ҳафтадаги худди шу кун кўрсаткичлари билан солиштириш корхонадаги сотиш динамикасини ва унинг ўзгариши сабабларини тўлиқ акс эттира олмайди. Содда қилиб айтганда, кечаги ва ўтган ҳафтадаги тушум ҳақиқатан кам бўлган, хронометраж ўтказилган кунда эса исталган сабабга кўра кўпайган бўлиши мумкин. Маркетологлар ўз ишларида кўп омилларни: маҳсулотларга талабнинг ўзгариб туриши ва нархлар манипуляциясидан (чегирма) тортиб муайян кундаги об-ҳаво шароитигача инобатга оладилар.\nОддий мисол: Тошкентда 2018 йил 7–10 июль кунлари 40–43° С иссиқ об-ҳаво сабабли сув ҳавзалари ва дам олиш зоналарига кўп одам келди, шунингдек яхна ичимликлар, музқаймоқ, климат техникаси ва ҳ.к. сотуви кескин ошди. Ўз тушумини тўлиқ инкассация қиладиган ҳар қандай ташкилотнинг шу ва ўтган дам олиш кунидаги кўрсаткичлари анча фарқланиши мумкин.\nСотув ҳажми ошиши ва тушиши омилларини ҳисобга олмасдан, хронометраж кўрсаткичларини ўтган даврлардаги инкассация ҳажми билан солиштириш қанчалик ўринли?\nИккинчидан, «камайтириб кўрсатиш такроран аниқланишини» солиқ тўлашдан бўйин товлашга тенглаштириш – солиқ тўловчининг айбдорлиги презумпциясини жорий этиш демак.\nГап шундаки, МЖТКнинг 174-моддаси ва ЖКнинг 184-моддасига мувофиқ, фойдани (даромадни) ҳар қандай қасддан камайтириб кўрсатишга солиқларни тўлашдан бўйин товлаш деб қаралади. Жавобгарликка тортиш учун такроран камайтириб кўрсатишни кутиш талаб этилмайди. Хронометраж ўтказилган кунда ва ўтган даврларда тушган тушумлар ўртасидаги оддий арифметик фарқ ҳуқуқбузарлик деб топилиши учун у объектив сабабларга кўра эмас, балки солиқ тўловчининг қасддан содир этган хатти-ҳаракатлари натижасида юзага келганлигини исботлаб бериш зарур. Бу – амалда бажариш мушкул бўлган вазифа. Режалаштирилаётган ўзгартиришларда назарда тутилишича, аввалгидек исбот-далил бўлмаса, тушумнинг камайтириб кўрсатилиши эса иккинчи бор қайд этилса, бу солиқ тўлашдан бўйин товлаш деб тан олинади. Яъни, юқорида сўз юритилганидек, солиқ тўловчининг айбдорлиги презумпцияси қўлланади.\nШу ўринда бундай янгиликлар айбсизлик презумпцияси принципи (ЖПКнинг 23-моддаси) ва солиқ тўловчининг ҳақлиги презумпцияси принципига (Солиқ кодексининг 11-моддаси) зид эканлигини қайд этиб ўтамиз. Яъни фундаментал ва халқаро даражада эътироф этилган жиноят-процессуал ва солиқ ҳуқуқи асосларига. Тадбиркор ёки хорижий инвесторга айбсиз ва исбот-далилсиз, хронометраж натижалари тўғрисидаги тахминга кўра жавобгарликка тортилиши мумкинлигини қандай тушунтириш мумкин?\nМоҳиятан олганда, айни шу сабабларга кўра бугунги кунда хронометраж натижалари жавобгарликка олиб келмайди.\nУчинчидан, Солиқ кодекси бўйича хронометраж доирасида охирги ҳисобот давридаги ходимлар сонини таҳлил қилиш назарда тутилмайди. Бироқ Нақд пул тушуми келиб тушишининг хронометражини ўтказиш тартиби тўғрисида низомда солиқ назоратининг шакли сифатида хронометраж мазмуни кенгайтирилган. Солиқ органларининг мансабдор шахслари ходимларнинг ҳақиқий сонини ҳам ҳисоблашлари шарт.\nШу билан бирга бугунги кунда бу солиқ назоратининг алоҳида шакли – хўжалик юритувчи субъектлар ходимларининг ҳисоботдаги ва ҳақиқий сонининг мувофиқлиги юзасидан мониторинг саналиб, алоҳида қоидалар (Солиқ кодексининг 71-1-моддаси) билан тартибга солиниши керак.\nЭксперт Жорилла Абдуллаевнинг фикрига кўра, хронометраж натижаларига кўра салбий қарор аниқланган фарқ даражасига қараб:\n1) экспресс-ўрганган ҳолда камерал текширув (ПҚ–3802-сон қарорнинг 7-банди);\n2) қисқа муддатли текширув;\n3) ҳужжатли текширув ўтказиш учун асос бўлиши лозим.\nТегишинча, фақат текширув натижаларига кўра фойда камайтириб кўрсатилганлиги юзасидан якуний қарор қабул қилиниши лозим.\nШундай экан, мамлакатимиз ишбилармонлик муҳитини ёмонлаштирмаслик учун қонун ҳужжатларига ўзгартириш ва қўшимчалар киритиш чоғида барча жиҳатларни яна бир бор тарозига солиб кўриш талаб этилади. Эҳтимол, солиқ назоратининг муқобил усулларини ишлаб чиқишга тўғри келар.


1 июнь — Халқаро болаларни ҳимоя қилиш куни ҳамда 5 июнь - Бутунжаҳон атроф-муҳит куни.\nУшбу саналар муносабати билан Сирдарё вилояти Экология ва атроф-муҳитни муҳофаза қилиш бошқармаси томонидан Мирзаобод туманидаги 21-умумтаълим мактабида ва Гулистон шаҳар ҳудудидаги 11-сонли мактабгача таълим ташкилотида экологик тадбирлар ўтказилди.\nБугун Самарқанд давлат тиббиёт университетида “Экологик билим ва маданиятни шакллантириш” мавзусида тадбир бўлиб ўтди. Унда Самарқанд вилояти Экология ва атроф-муҳитни муҳофаза қилиш бошқармаси мутасаддилари, университет профессор-ўқитувчилари ва талабалари иштирок этди.\nТадбирда сўзга чиққанлар томонидан бугунги кунда мамлакатимизда экология ва атроф-муҳитни муҳофаза қилиш борасида амалга оширилаётган кенг кўламли ислоҳотлар жараёнида экологик онг ва маданиятни юксалтириш масаласига ҳам алоҳида эътибор қаратилаётгани таъкидланди.\n18 май-Халқаро музейлар куни\nМузейлар —ўтмишдан келган тарихий маданият, маърифат, табиат ёдгорликларини ўзида мужассам этган маскан ҳисобланади. Шу билан бирга, халқнинг маънавий дунёсини бойитиш, ёш авлодни Ватанга муҳаббат ва садоқат руҳида тарбиялашда ҳам музейларнинг ўрни беқиёс.\nЭкологик вазиятни яхшилашга ёрдам берадиган омиллардан бири – аҳолининг барча қатламларига экологик билим бериш ва уларнинг экологик маданиятини ҳамда тафаккури даражасини юксалтиришдан иборат.


«Савдология» ёхуд қулаётган бозор маданиятиHaqida.net\nHome Bloggerlar «Савдология» ёхуд қулаётган бозор маданияти\n«Савдология» ёхуд қулаётган бозор маданияти\non: Noyabr 29, 2017 In: Bloggerlar\nЯкшанба — дам олиш куни кийим-бош харид қилгани бозорга бордим. Бозор айланиб, дидимга маъқул келган уст-бошлар нархини сўрай бошлайман:\n— Кечирасиз, мана бу кўйлак неча пул туради?\n— Оласизми ўзи?\n— Олмасам, сўрармидим…\n— Саксон беш минг сўм.\n— Раҳмат, — дея нарх бироз маъқул келмаганлиги боис кейинги дўкон томон ҳаракатланаман. Шу пайт ҳалиги «ҳозиржавоб» савдогар:\n— Эй ока, олмас экансиз, нима қилардингиз сўраб, — деб қолди…\nБугун бозорларимиз чунонам тўкин-сочинки, йўқ нарсанинг ўзи йўқ. Беихтиёр Суқротнинг бир гапи ёдимга тушади: «Уларсиз ҳам кун кечириш мумкин бўлган шунча нарсалар борлиги ҳам қандоқ яхши!». Бозорнинг пайдо бўлиши ибтидоий замонда, кишилар ўртасида илк айирбошлаш жараёнига бориб тақалади. Дастлаб, савдо жойларида маҳсулотлар фақат ёйма шаклда очиқ осмон остида сотилган. Кейинчалик 1397 йил Лондонда илк усти ёпиқ бозор — «Блекулхолл»нинг ишга тушиши ҳозирги замонавий ва гигиеник талабларга мос савдо мажмуаларининг пайдо бўлишида муҳим босқич бўлди. Эндиликда мавжуд савдо марказларида барча қулайлик мужассам.\nҚадимдан ҳозирга қадар савдо «майдони»да бир қоида бор: истеъмолчи доим ҳақ. Асрлар мобайнида савдогарлар орасида шаклланиб, кейинчалик шиорга айланиб кетган бу тушунча кишини бозор томон етаклагани етаклаган.\nШу денг, бир куни дўстим билан «Бек Барака» савдо мажмуасига уст-бош харид қилгани бориб, бозор айлана бошладик. Бозор «қонуният»ида олдин нарх-наво ўрганилиб, кейин харид қилинади. Шунга кўра, бир оёқ кийимнинг нархини сўрадим. Тахминан 30 ёшлардаги сотувчи: «Ока келинг, 190 минг сўм. Сизга янаям келиштирамиз (гўё бу бозорда фақат мен учунгина арзон берадигандек)». «Ҳа яхши», дея ортимга ўгирилишим билан қўлимдан маҳкам тутганча: «Ока, ёқмаган бўлса, бошқа хиллари ҳам бор…», дея олти-етти хил пойабзални навбати билан қўлимга тутқазиб чиқди. «Йўқ, мен эндигина бозорга тушдим, олдин нарх-навони кўрайчи», дейишим билан: «Ока, нархни нима қиласиз? Агар қаерда бизникидан арзон кўрсангиз, сизга мана шуни текинга бериб юбораман», дея бир жуфт пойабзални қўлимга тутқазди. Бу ҳам етмагандек, «Бу ердагилари ёқмаган бўлса, юринг, сизни зўрига, нариги дўконимизга олиб бораман», деганча қатордаги бир дўконга тортқилай кетди. У ерга бориб ҳам пойабзалларни кўздан кечиришга «мажбур» бўлдим. Хуллас, менга маъқули чиқмагач, «Менга ёқадигани чиқмади, бир бозор айланиб кўрайчи», дейишим билан ҳалиги «хушмуомала ока» буткул ўзгарди: «Укам, олиш ниятинг бўлмаса нима қиласан мени оввора қилиб, биз бу ерда бекорчимизми?!», дея дўқ қилишга ўтди. Икки дақиқада «окадан ука»га айланганимдан сўнг, паст оҳангда: «Олиш ниятим бўлганлиги учун ҳозир шу ердаман. Ёқмаган нарсамни сотиб олмайман-ку, ахир», дедим. «Бор, бўлмаса ёқтирадиган бўлганингда келарсан…», дея кўкрагимдан итара кетди…\nШу тахлит йўлимизда давом этиб, кейинги қатордаги, чамаси қирқ ёшлар атрофидаги сотувчи аёлдан соябон нархини сўраймиз. У 3-4 тасининг баҳосини айтиб ўтди. Бу ерда бизга ёқадигани чиқмаганлиги боис, йўлимизда давом эта бошладик. Шунда сотувчи аёл: «Ҳа укам, нима бўлди?», «Бизга ёқмади» жавобини эшитиши билан ўтирган стулидан қўзғалиб: «Нега ёқмаскан, сан мани «молим»ми ерга уриб, «бирак»ка чиқазвоссанми?..». Хуллас, бу сотувчи аёлни тинчлантиришимиз учун тилимизда бор яхши гаплардан фойдаланишга тўғри келди.\nБугунги кунда биргина пойтахтимизнинг ўзида 40 дан ортиқ бозор ва савдо мажмуаси мавжуд. Уларнинг айримларида юқоридаги ҳолатларга кўп бор дуч келишимиз мумкин. Бу ерда сизнинг харидор эканлигингизни билишса бас, ҳали униси тортқилаб ўзининг маҳсулотини мақтай кетади, ҳали буниси. Баъзан уларнинг бу каби муомаласидан кун давомида кайфиятинг бўлмай юрса, баъзан кейинги келганингда албатта ушбу дўконни айланиб ўтишингни дилингга тугасан. Менингча, «Савдология» деган фан ишланмаси ишлаб чиқилиш кераг-у бунда шу тоифага мансуб савдогарлар учун алоҳида дарслар ташкил қилиниши лозим. Энди шу етмай турганди дерсиз? Тўғри, бу бир киноя, аммо энг гавжум жой бўлган бозорлардаги бундай ҳолат кулгили ва оғриқли нуқта ҳисобланади. Энди бир ўйлаб кўринг, кўп миллатли юртмиз, бозорларимизга ташриф буюрувчилар ҳам шунга яраша. Шу боис, улар олдида ўзлигимизни сақлаш ва намоён қилиш барчамиздан талаб этилади.\nТанганинг иккинчи томони бўлгани каби, кўпгина дўконларда хизмат кўрсатувчи сотувчиларнинг муомаласи эса мутлақо бунинг акси. Уларнинг гапидан ҳаловат топасан киши. Кўрсатаётган маҳсулотини шу қадар устамонлик ва хушмуомалалик билан тавсия қилишадики, баъзан қарз-қавола қилиб бўлса-да шу сотувчининг маҳсулотини олгинг келади. Аслида, сотувчи ва харидор ўртасидаги муносабат ҳам шундай бўлиши керак-да. Шундагина ҳар икки томон ҳам «бизнес тили»да айтганда, манфаатдор бўлади. Сиз нима дейсиз?\n«Ishonch» газетаси 16.05. 2017\nМансурхон Тоиров: Миллат онаси


ЎзА - Қишлоқда замонавий шифохона ва поликлиника барпо этилди\n21.04.2018 12:39 Чоп этиш версияси\nБу ерда “Меҳр нури – Гулнора” масъулияти чекланган жамияти қурувчилари томонидан 5 миллиард 200 миллион сўмлик қурилиш-монтаж ишлари амалга оширилди.\nЭнг замонавий лойиҳа ва дизайн асосида барпо этилган ҳар икки шифо маскани хорижда ва мамлакатимизда ишлаб чиқарилган замонавий тиббий асбоб-ускуналар, юмшоқ ва қаттиқ мебель, дори-дармон ва бошқа зарур инвентарлар билан жиҳозланди.\nШифохона ва поликлиникада индивидуал кўмир билан иситишга мўлжалланган бешта универсал мослама ўрнатилган. Тоза ичимлик сув таъминоти, канализация тармоғи бенуқсон ишлаб турибди. Лаборатория, 30 ўринли ошхона, замонавий кир ювиш хонаси беморларга қулайлик яратмоқда.


36643 Ўқиш режими + -\n260 км масофага югуришни режалаштирган мусулмон Ҳорун Мота:\n“Мен ҳар куни ифторликдан олдин тахминан 10 км масофани югуриб босиб ўтаман...”, дея сўзини бошлади.\n“Кўпчилик учун узоқ масофага югуриш имконсиздек туюлади. Рамазон рўзасини тутаётганлар учун бу икки ҳисса мушкул машқ. Ҳорун Мота мазкур муқаддас ойда Penny Appeal хайрия ташкилотининг Emergency Response дастури томонидан белгиланган маблағни эҳсон қилиш мақсадида, 260 км масофани югуриб босиб ўтишга киришди. Aгар у 25 000 долларни қўлга киритса, бу пул тўғридан тўғри вирус билан касалланган беморларга етказилади”, деб хабар беради Asian Image.\nҲорун аслида дунё бўйича 4 та марафонни 5 ҳафта ичида югурмоқчи бўлади. Берлин марафони тугагач, режасини кейинга суради. Мазкур мусобақани бажариш учун эса кунига 8.7 км югуришига тўғри келади.\n“Нега айнан Рамазонда дейсизми? Чунки ҳар куни 16 соат рўза оғиз бўламан. Югураётганимда жуда чанқайман, хаёлимдан миллионлаб тоза сув ичишга муштоқ одамларни ўтказаман. Уйини тарк етишга мажбур бўлган қанчадан қанча одамларнинг аҳволини ҳис қилиб югураман. Мана шу менга янада кўпроқ куч беради”, дейди Ҳорун.\nТез орада Ҳорун Мотанинг “Жастгивинг” саҳифаларида пул миқдори 19.023 фунт стерлингга кўтарилди ва қуйидагилар чоп этилди:\n“Эҳсон маблағи табиий офатлар ва бошқа муаммолар таъсирида зарар кўрганларга етказилади. Уруш, очарчилик, қашшоқлик ва иқлим ўзгаришлари рохинжа ва уйғур қочоқларини ҳаракатсизлантирди, Идай бўронидан кейин одамлар Яман, Сурия, Газа, Мозамбик ва Малавига жойлаштирилди.\nPenny Appeal хайрия ташкилоти ўз сайти саҳифаларида: “Муҳтожлар, заифҳол инсонлар ҳаётини сақлаб қолиш учун дори-дармон, озиқ-овқат ва бошпана билан таъминлашимиз зарур. Бу борада сизнинг қўллаб-қувватлашингизга муҳтожмиз.\nAллоҳ таоло Қуръони каримда шундай марҳамат қилади: «Ким бир жонни ноҳақ ёки ер юзида фасод қилмаса ҳам ўлдирса, гўё барча одамларни ўлдиргандек бўлади. Ким уни тирилтирса, гўё барча одамларни тирилтиргандек бўлади...» (Моида сураси, 32-оят), деган”.\nБу оятда “тирилтирса” дегани “ўлимдан сақлаб қолса” деган маънони билдиради.\nИрода Исмоилова таржимаси\n"Хадичаи Кубро" аёл-қизлар ўрта махсус Ислом билим юртида "Хатмона – 2019"\nКеча 15 июнь 2019 йил санасида Хадичаи Кубро аёлқизлар ўрта махсус Ислом билим юртида 20182019 ўқув йили битирувчиларини кузатиш муносабати билан Хатмона 2019 тадбири давоми...\n11:24 / 16.06.2019 1021\n12:19 / 03.06.2020 779\n17:56 / 25.11.2020 386\nКеча 10 декабр куни Бухоро шаҳрида отинойиларимиз учун ўқув семинари бўлиб ўтди. Унда вилоятда фаолият олиб бораётган 260 нафар отинойиларимиз иштирок давоми...\n15:15 / 11.12.2020 305


Қашқадарёда депутат бўлолмаган номзод унга берилган овозлар сохталаштирилганини айтмоқда » Ўзбекистон янгиликлари – Zamin.uz\nҚашқадарёда депутат бўлолмаган номзод унга берилган овозлар сохталаштирилганини айтмоқда\n09 январь 2020, 19:25\nҚарши туманидан депутатликка номзоди қўйилган, аммо кўп овоз тўпласада депутат этиб сайланмаган Фароғат Мирзаева унга берилган овозлар сохталаштирилганидан шикоят қилмоқда.\nМаълум бўлишича, Қарши туманида овозларни санаш жараёнида кўзбўямачиликка йўл қўйилган. 22 декабрда ўтказилган сайлов якунлари бўйича баённома тузиш вақтида ручка билан тўлдирилиши керак бўлган баённомалар қалам билан тўлдирилиб, кейин эса овозлар сонини кўпайтириш ва камайтириш ҳолатлари кузатилган.\n– Мен «Миллий тикланиш» демократик партиясидан номзодимни кўрсатган эдим,- дейди Фароғат Мирзаева.\n– 22 декабрь куни 2 та сайлов участкасида мен ва партиялардан кўрсатилган бошқа номзодларга овоз бериш жараёнлари бўлиб ўтди. Кузатувчиларнинг айтишича, 184-сайлов участкасида энг кўп 497 та овоз олиб биринчи бўлдим. Овозлар саналиб қайд этилди. 185-сайлов участкасида эса 157 та овоз берилди. Лекин овозларни санаш жараёнида бу кўрсаткичлар баённомага қалам билан ёзилиб, туман сайлов участкасига олиб борилганда ўзгартирилди. Бунга етарлича асосларим бор, ҳаттоки байёномалар қалам билан белгиланиб тасдиқланди. Бундай кўзбўямачиликни кимга кераги бор? Нега овозларни сохталаштириш билан боғлиқ ҳолатни ҳеч ким ўрганмайди?\nФароғат Мирзаевага кўра, сайлов участкалари аъзоларига овозларни қалам билан белгилашни Туман ҳокимлиги буюрган. Айтилишича, ҳокимиятда ишловчи Шуҳрат Ҳайдаров исмли йигит туман сайлов комиссиясига топшириқ берган.\n- Ҳокимиятнинг сайловга аралашишга, овозларни сохталаштиришга нима ҳаққи бор, – дейди Фароғат Мирзаева. Улар депутатларни олдиндан аниқласа, биз сайловда иштирок этиб берадиган қўғирчоқмизми?\nФароғат Мирзаеванинг таъкидлашича, туман сайлов комиссияси туман ҳокимлигидан топшириқ олиб, 184 ва 185-сайлов учаcткалари раисларига турли талабларни қўйган. Унга кўра, сайлов натижалари бўйича тузилган баённомалар фақатгина қалам билан белгиланиши айтилган. Якуний натижага кўра ручка билан белгиланган байёномалар қабул қилинмаган.\n“Nasafnews” Фароғат Мирзаеванинг мурожаати юзасидан Қарши туман ҳокимлиги билан боғланди. Ҳокимлик сайловга аралашмаганини айтиб, юқоридаги важларни рад этди.\nҲокимлик сайловга аралашмаган бўлса, овозларни баённомага қалам билан белгилаб тасдиқлашни сайлов учаткасига ким буюрди?\nБу қонунбузарликлар ҳаққоний тарзда ўрганиб чиқилиши, уларга адолатли, қонуний баҳо берилиши керак.\nҚашқадарё вилояти сайлов комиссиясидан мазкур ҳолат бўйича тайинли изоҳ кутамиз.\nЯнгиликлар » Ўзбекистон » Қашқадарёда депутат бўлолмаган номзод унга берилган овозлар сохталаштирилганини айтмоқда\n11:00 Ўзбекистонда «блокчейн» учун махсус ҳудуд ташкил қилинади\n10:43 Уайлдер ва Фьюри ўзаро кўз уриштиришди (видео)\n10:30 Макгрегор: Брайант спорт ва одамлар учун жуда кўп ишлар қилган\n10:21 Муроджон Аҳмадалиев ва Дэниэл Роман ўзаро кўз уриштирди (видео)\n10:24 Тошкентдаги сайлов участкасида овозлар сохталаштирилган: жиноятга мутасаддиларнинг ўзи аралашгани айтилмоқда\n15:08 Парламент сайлови натижалари эълон қилинди\n16:26 Сайловларда «кузатувчилар» қандай ҳуқуқларга эга?\n11:00 Россиянинг Астрахань вилоятидаги сайлов участкасида аёл овоз бериш гувоҳномасини еб қўйди\nМакгрегор: Брайант спорт ва одамлар учун жуда кўп ишлар қилган


яратилаётган шароитларнинг ҳам ўрни беқиёсдир. Мамлакатимизда Мусиқа мактаблари сони 304 тага етибди. Уларда жами 50 минг 500 нафар ўқувчи ...\n«Open air» жаз концерти қандай ўтди?\nАндерс Могенсен билан бирга иштирок этди. Шунингдек, хорижлик Мусиқачилар «Jazzirama» жаз квартети билан биргаликда Ўзбекистон мусиқий ... квартети билан биргаликда Ўзбекистон мусиқий меросини замонавий жаз Мусиқаси билан уйғунлаштирган асарларни ижро этишди. Фото: Беҳзод Абдужабборов Фото: ...\nқўшиқлар рўйхатига киритиб қўйишди.Хитойлик олимлар қайси хилдаги Мусиқалар ҳайдовчининг машина бошқаришига халақит беришини ўрганиш учун ... ўтишга рози ҳайдовчиларни топишди. Биринчи юришда — тинч, ҳеч қанақа Мусиқаларсиз. Иккинчисида магнитофон (плеер) қулоғини бураган ҳолда. Қизиғи, ...\nМусиқа кимники? Смартфон осон аниқлаб беради\nажойиб Мусиқа чалиниб қолди, ичи-ичингизгача титратиб юборяпти, бутун вужудингиз қулоққа айланиб тинглаяпсиз. Аммо қўшиқ (ёки Мусиқа) номини, муаллифини ...\n«Facebook» Мусиқа жанрларини ўзгартиришни ўрганиб олди (видео)\nRecearch» тадқиқотчилари бир Мусиқани бошқасига айлантириш (бошқа Мусиқа асбоби, услуби ва жанрини) усулини яратди, деб хабар берди «Hi-tech.mail.ru». Дастурчилар мазкур ... бир нечта композиция ижросида намойиш этди, ҳозирча робот Мусиқаларни Моцарт симфониясига яхши айлантирмоқда. Айни вақтда технологияни ...\nРоссиядаги энг машҳур Мусиқачи ким?\nРоссиядаги энг машҳур Мусиқачиларни аниқлади. Бу ҳақда «РИА Новости» хабар бермоқда. «YouTube» энг машҳур мусиқий хит-парадлар ва уларнинг муаллифларини аниқлади. «YouTube» ... апрель ойи охири ва май ойи бошидаги натижалар бўйича энг машҳур Мусиқачи дея тан олинди. Иккинчи ўрин Элжейга насиб этган бўлса, учинчи ...\nДунёдаги биринчи бетон колонка: унда баланд Мусиқа эшитилганида ҳам тебраниш бўлмайди\nБетондан фойдаланишнинг ўзига хос жиҳати максимал баландликда Мусиқа эшитилганида ҳам тебраниш (вибрация)нинг бўлмаслиги. Колонкадан ...\nМусиқа инсон фаолияти ва ҳис-туйғуларига таъсири\nМусиқа садоларининг инсон организмига таъсири ҳақида Гиппократ ҳам гапириб ўтган. Махсус куйлар ёрдамида қадим замонларда табиблар тутқаноқ ва ... Айтишларича, кор қилган экан. Умуман, ҳозир ҳам одамларга Мусиқа етарлича таъсир ўтказади. Муҳими — тўғри танлов қилишда. Ошхонада Парҳез ...


Афсонавий баскетболчи Майкл Жордан Багамадаги офат...\n11.09.2019 09:47 0 1283\n«REGNUM»нинг ёзишича, Америкалик афсонавий баскетболчи Майкл Жордан Багама оролларида «Дориан» довули асоратларини бартараф этиш билан шуғулланаётган ташкилотларга бир миллион АҚШ доллари хайрия қилмоқчи. Бу ҳақда спортчининг расмий вакили Эсти Портной хабар берган.\nМайкл Жордан Багамада довул чақирган табиий офат жафокашларига ҳамдардлик билдирган.\n«Багама оролларида «Дориан» довули сабаб бўлган вайронагарчиликлардан ларзага келдим. У ерда кўчмас мулкларим бор, шунинг учун бу жойда кўп бўламан», — дейди Жордан.\nБаскетболчи Багама оролларидаги қутқарув ишларини диққат билан кузатаётганини таъкидлаган.\nМаълумот ўрнида: Багамада «Дориан» довули қурбонлари сони 50 кишига етган. Қарийб 13 мингта иморат шикастланиб, улардан аксарияти вайрон бўлган. Кўпгина ҳудудлар сел туфайли сув остида қолган. Айни вақтда кўплаб одамлар бедарак кетган деб ҳисобланмоқда. Табиий офатдан зарар кўрган оролларда қутқарув операциялари давом этмоқда.\nМайкл Жордан дориан Багама\nСпорт 14/08, 13:45\nЖорданнинг эски кроссовкаси рекорд нархда сотилди\nХориж 11/06, 19:17\nБаскетболчи 200 килоли балиқни қўлга туширди\nСпорт 18/05, 09:58\nМайкл Жорданнинг кроссовкаси 560 минг долларга сотилди


Абрамов: "Ўйлашимча, Сингапур ТЖ бугунги рақибимиз билан бир даражада" - Zamin.uz\nАбрамов: "Ўйлашимча, Сингапур ТЖ бугунги рақибимиз билан бир даражада"\nТаиландга қарши ўртоқлик ўйинидаги йирик ғалаба (4:1)дан кейин Ўзбекистон МТЖ бош мураббийи Вадим Абрамов ва ҳужумчи Темурхўжа Абдухолиқов ўз фикрларини билдиришди.\n“Хулосаларни ўзаро даврада чиқарамиз. Маъқул келаётган ва келмаётган жиҳатлар бор. Шу устида ишлаяпмиз, ўйин ўтказдик. Рақиб муносиб ҳаракат қилди. Умумий олганда ҳозирча яхши, иссиқ ҳавога кўникмоқдамиз. Яна бир бор қайтараман, ишлаш керак бўлган ҳолатлар мавжуд.\nҚаторасига иккинчи ўйинда ҳисобда ортда бориб, вазиятни ўнглай олаётганимиз хурсанд қилади. Аммо яна гол ўтказиб юбораётганимиз хафа қилади, бу мавжуд муаммо. Умуман олганда, ёмон ўйнамадик, тайёргарлик кўриб олдик.\nЎйлашимча, Сингапур ТЖ бугунги рақибимиз билан бир даражада. Бунгача Таиланднинг шу ердаги ўйинларини кузатдик. Маълум хулосалар чиқардик. Бироқ, бунга жиддий эътибор қаратиш керак эмас. Чунки, расмий ўйинларда барчаси бошқача бўлади”, дейди Абрамов.\n- Асосий баҳслардан олдин охирги ўйинимиз эди. Шу рухда давом этишга ҳаракат қиламиз. Тўғри, хатоларимиз кўп, барибир хатосиз бўлмайди. Улар устида ишлаймиз ва хатоларни қайтармасликка ҳаракат қиламиз. Мақсадимиз – ҳар бир ўйинда ғалаба қозониш. Халқимизнинг дуоси, қўллаб-қувватлаши билан ИншАллоҳ ёруғ юз билан қайтиб борамиз деб ўйлайман. Энди бир хил юқори темпда ўйнаш қийинроқ менимча, тўпни йўқотмаган ҳолда ақллироқ ўйнашимиз керак. Қанча кучимизни сақлаб, беҳудага сарфламасак, ўшандагина ижобий натижага эришамиз.\nЯнгиликлар » Спорт » Абрамов: "Ўйлашимча, Сингапур ТЖ бугунги рақибимиз билан бир даражада"


«Ўзбекистон ҳаво йўллари» парки тўртинчи Dreamliner билан бойиди\n«O'zbekiston havo yo'llari» parki to'rtinchi Dreamliner bilan boyidi\nТашкент, Узбекистан (UzDaily.uz) –«Ўзбекистон ҳаво йўллари» тўртинчи Boeing 787−8 Dreamliner самолётига эга бўлди. У Эвереттедаги Boeing заводидан Тошкентга етиб келди.\n«Ўзбекистон ҳаво йўллари» Миллий авиакомпанияси флоти тўртинчи Boeing 787−8 Dreamliner самолёти билан тўлдирилди, дея хабар қилди МАК матбуот хизмати. Шанба куни кечқурун «Орзу лайнери» Эвереттедаги (Вашингтон штати, АҚШ) Boeing заводидан тўхтовсиз парвозни амалга оширган ҳолда Тошкент аэропортига қўнди.\nЯнги самолётга аввалги учта Boeing 787−8 Dreamliner каби ёнилғи сарфлаш самарадорлигини ошириш, шовқин даражасини пасайтириш ва атмосферага CО2 газининг ажраб чиқишини камайтириш имконини берувчи GE Аviation компаниясининг GEnх-1B двигателлари ўрнатилган.\nАвиалайнер бизнесда — 24та, эконом классда — 222та ва жами 246та йўловчини ташишга мўлжалланган. Самолёт саҳни қулай ва кенг ўриндиқлар, янги пол қопламлари, ёритиш ва товуш изоляцияси, индивидуал кўнгилочар дастурли HD сенсор мониторлар билан таъминланган. Иллюминаторлар баландлиги 46 см ни ташкил этиб (барча тижорий лайнерлар орасида рекорд), улар бошқарилувчи электрохром қоронғилаштириш технологияси билан таъминланган.\nЯна бир фарқлардан бири лайнерга интернетга кириш ускуналари ўрнатилган. Бу Uzbekistan Airways компаниясининг иккита А320neo самолётидан кейинги учинчи «Бортда интернет» хизматидан фойдаланиш мумкин бўлган ҳаво кемасидир. Panasonic Avionics Corporation алоқа провайдери ва кўнгилочар тизимлар етказиб берувчиси ҳисобланади.\nBoeing 787−8 Dreamlinerнинг Марказий Осиёдаги биринчи буюртмачиси бўлган Ўзбекистон миллий авиакомпанияси уларнинг тижорий эксплуатациясини 2016 йилда бошлаган. МАКнинг 2020 йилга мўлжалланган ривожланиш режаларига мувофиқ, авиапарк ушбу русумдаги олтита самолёт билан тўлдирилади ва МДҲда бундай самолётларнинг етакчи эксплуатантига айланади, дейилади хабарда.\nBoeing 787−8 фюзеляжи элементларининг 50 фоизи углерод асосидаги композит материаллардан тайёрланган бўлиб, улар алюмин фюзеляжли лайнерлардан енгиллиги ва мустаҳкамлиги билан ажралиб туради.


Золим подшоҳ ва икки девона | www.ziyouz.uz\nБош саҳифа ҲикматномаИбратли ҳикоятларЗолим подшоҳ ва икки девона\nБир золим подшоҳ бўлиб, у доимо маст-аласт юрар, ниҳоятда беҳаё, босқинчи ва қонхўр эди. Ҳаром нафси уни ҳар хил ёмон ишларга буюрар, у эса ҳеч бир бўйин товламай, уларни бекаму кўст бажарарди.\nБир куни у айш жомидан нўш этаётиб, кўчадан ўтиб бораётган жанда кийган иккита дарвишни кўрди. Улар бир-бирларига ҳам дўст, ҳам ўртоқ, ҳам ҳамдам, ҳам сирдош, ҳам ғамхўр ва шафқатли эдилар. Шоҳ улардан бирини ўз ёнига чорлаб, шериги тўғрисида шундай савол берди:\n— Айт-чи, сенинг ўртоғингга бўлган муносабатинг нимадан иборат?\nДарвиш шоҳга шундай жавоб қилди:\n— Бизнинг ўртамиздаги муносабат бир-биримизга дўстлик, ҳамдамлик кўрсатиш ва ҳамфеъл бўлиб, ўзаро ҳамкорлик қилмоқдан иборатдир.\nҒофилликдан маст бўлган подшо яна шундай савол берди:\n— Эй йўл соҳиби! Айтгин-чи, мен яхшиманми ёки сенинг ўртоғингми?\n— Менга иккингизнинг ҳолингиз ҳақида нимаики аён бўлса, ўшани баён қиламан. Ҳар иккаласидан хабардор бўлгач, эй тож эгаси, улардан ўзинг ҳукм чиқарасан.\nГарчи сен бир халққа шоҳ бўлсанг-да, лекин ҳақ йўлида гумроҳсан. Ҳақ нима буюрса, сен унга хилоф иш қилиб, кечаю кундуз умрингни ғафлатда ўтказмоқдасан.\nШеригим эса гарчи дарвиш ва гадо бўлса ҳам, Ҳақ амрини жойида бажо келтиради. У бирор марта тўғри йўлдан ташқари қадам қўймаган. Вақтини ҳақ амрини бажариш билан ўтказади.\nСен шоҳсан-у, аммо нафсингга магиуб ва хорсан, у гадо бўлса ҳам, нафсини ўзига асир этган. То тирик экансиз, ҳар иккингизнинг ҳолингиз шундай кечади. У гадо ва сен шоҳнинг яшаш тарзингиз шундайдир. Оиганингиздан кейин эса у — шоҳ, сен эса — гадо бўласан. Чунки сен маст эдинг, у эса тўғри йўлдан борувчидир.\nЙўл пири бу сўзларни айтгач, шоҳ сесканиб, уйқусидан уйғонди. У аввал маст бўлган бўлса, энди унга ҳушёрлик етишди, уйқуси бедорлик билан алмашди. Шундан сўнг у шоҳликнинг зарбоф кийимларидан ор қилиб, уларни ечиб ташлади ва ўрнига жанда кийди. Ҳақдан кўнглига огоҳлик етиб, дарвишлик аслида шоҳлик эканини англаб етди.\n← Аввалги Аввалги Ҳуснини намойиш қилишга кўзгуни восита қилган шоҳ\nКейинги → Кейинги: Олтин қули


Тошкентда йўллардаги қурилиш ишлари туфайли бир нечта кўчалар ёпиб қўйилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Тошкентда йўллардаги қурилиш ишлари туфайли бир нечта кўчалар ёпиб қўйилди\t14:06, 29 апрель 2016\tТрамвай йўлларини демонтаж қилиш ва йўлларга асфальт ётқизиш ишлари олиб борилаётгани сабабли пойтахтдаги бир нечта кўчалар ёпиб қўйилди. Бу ҳақда “Uz24.uz” хабар бермоқда.\nҲозирда Чўпонота кўчасининг Оқтепа майдонига олиб чиқадиган қисми ёпиб қўйилган. У ерда 9-трамвай линияси демонтаж қилинмоқда. Шунингдек, Ички ишлар вазирлиги биносидан «Ойбек» метро бекатигача бўлган йўл қисми ҳам ёпиб қўйилган — у ерда 13-трамвай йўналиши ўтган йўл асфальтланмоқда.\nМустақиллик кўчаси бўйлаб ҳаракат чекланган.


Ўзбекистонда хизмат кўрсатиш соҳасига оид тўққиз ойлик натижалар эълон қилинди\n09:54 / 21.11.2016 7931\n2016 йилнинг январь-сентябрь ойларида жами бозор хизматлари ҳажми 65 046,6 млрд сўмни ташкил қилди ва ўтган йилнинг шу даврига нисбатан 12,4 фоизга ошди, деб хабар қилмоқда Ўзбекистон Давлат статистика қўмитаси матбуот хизмати.\nҲисобот даврида қуйидаги хизмат турлари бўйича юқори ўсиш суръатларига эришилган: молиявий хизматлар - 119,4 фоизга; ижара хизматлари - 117,5 фоизга; кўчмас мулк билан боғлиқ хизматлар - 116,3 фоизга; соғлиқни сақлаш соҳасидаги хизматлар - 116,2 фоизга; компютерлар ва маиший товарларни таъмирлаш бўйича хизматлар - 114,6 фоизга; савдо хизматлари - 114,4 фоизга; алоқа ва ахборотлаштириш хизматлари - 113,8 фоизга ошган.\nХизматлар таркибида энг катта улуш транспорт хизматларига – жами хизматларнинг 29,2 фоизи; савдо хизматларига – 28,6 фоизи; молиявий хизматларга - 10,8 фоизи; алоқа ва ахборотлаштириш хизматларига - 6,9 фоизи; кўчмас мулк билан боғлиқ хизматларга - 3,7 фоизи; таълим хизматларига - 3,6 фоизи тўғри келгани қайд этилган.\nҲудудлар кесимида юқори ўсиш суръатларга Жиззах (118,7 фоиз), Андижон (117,2 фоиз), Сурхондарё (116,4 фоиз), Қашқадарё (116,3 фоиз), Тошкент (116,3 фоиз), Наманган (116,2 фоиз) вилоятларида эришилган.\n2016 йилнинг январь-сентябрь ойларида капиталлаштириш ва молиявий барқарорликни оширишдан иборат бўлган молия ва суғурта фаолиятини такомиллаштириш, шунингдек, замонавий электрон тўлов технологияларининг жорий қилиниши билан ҳудудий тармоқларнинг кенгайтирилиши натижасида молиявий хизматлар ҳажми 7031,1 млрд.сўмни ташкил қилган ва бу ўтган йилнинг шу даврига нисбатан 19,4 фоизга ўсган. Жами хизматлар ҳажмида молиявий хизматларнинг улуши 10,8 фоизни ташкил қилмоқда.\nМолиявий хизматларнинг ошишига суғурталаш ва нафақа та`миноти бўйича хизматлардан ташқари молиявий хизматлар (жами молиявий хизматлар ҳажмининг 91,3 фоизи), шунингдек суғурталаш бўйича хизматлар (жами молиявий хизматлар ҳажмининг 6,4 фоизи) салмоқли таъсир кўрсатгани таъкидланган.\nЎзбекистон пахта толаси экспортини 4 йилда қарийб 22 баробарга камайтирди\nЎзбекистон январда асосан нималарни импорт қилди?


Хоразм вилояти, Урганч шаҳрида жуда катта миқдорда пул ўғирлаган шахс қидирилмоқда.\nХоразм вилояти ИИБ жиноят қидирув бошқармаси берган маълумотга кўра, 14 сентябрь куни Урганч шаҳридаги «Darital» савдо мажмуаси олдида турган автомашина юкхонасидан 95 млн сўм миқдорда пул ўғирланган.\nШу жойдаги видеокамерага олинган лавҳада бошида оқ шапка, эгнида спортча костюм ва шим кийган эркак кишининг пул солинган катта қутини кўтариб, олиб кетаётганини кўриш мумкин. Ушбу шахс ўғриликни содир қилганликда гумонланмоқда.\nТезкор қидирув тадбирларига қарамасдан, бу эркакнинг шахси аниқланмасдан қолмоқда. У бошқа вилоятда истиқомат қилувчи фуқаро бўлиши ҳам мумкин.\nХоразм вилояти ИИБ жиноят қидирув бошқармаси ушбу шахс ҳақида маълумотга эга бўлганлардан яқин орадаги ИИБга ёки 102 рақамига қўнғироқ қилишни сўрамоқда. Маълумот берган кишининг шахси сир сақланиши кафолатлангани ва тегишли тартибда мукофотланиши айтилмоқда.


ЮНВТО ижрочи директори Ўзбекистонга келиш учун беш сабабни айтди\n10:54 / 06.10.2015\nБугун Тошкентда очилган “Ипак йўлида туризм” XXI халқаро туристик ярмаркасининг асосий меҳмони БМТ бутунжаҳон туристик ташкилоти (ЮНВТО) ижрочи директори Золтан Шомоги бўлди.\n“Жаҳон” агентлиги билан ўтказилган суҳбат чоғида у Ўзбекистоннинг туристик салоҳиятига баҳо берди.\n“Республика ташкилотимизнинг энг муҳим аъзоларидан биридир, - деди у. – Ўтган йили биз Самарқанд Ипак йўлидаги туризм декларациясининг қабул қилинишининг 20 йиллигини нишонладик. Ўша йилнинг октябрида Самарқандда ЮНВТО Ижроия қўмитаси 99-сессиясининг муваффақиятли ўтказилиши ҳамкорликнинг кенгайишидан далолат бўлди”.\nШунингдек, у Ўзбекистонга нимага келиш кераклиги ҳақида ўз фикрларини айтиб ўтди.\n“Биринчидан, бу тинчлик ва сокинлик ҳукм сураётган мамлакатдир. Ўзбек халқининг олийжаноблиги, меҳмондўстлиги ва самимийлиги бутун дунёдан меҳмонларни оҳанрабодай тортади, - деди Шомоги. – Иккинчидан, гўзал табиат, ўзига хос флора ва фауна табиат шинавандаларининг улкан қизиқишига сабаб бўлади.\nУчинчидан, Ўзбекистон туризм миқёси ва тарихий ёдгорликлар миқдори жиҳатидан жаҳонда кучли ўнликка киради. Мамлакатингизда 7 мингдан ортиқ тарихий, меъморий ва маданий ёдгорликлар бор. Самарқанд, Бухоро, Хива ва Шаҳрисабз ЮНЕСКО бутунжаҳон мероси рўйхатига киритилган. Бундан ташқари, ўзбек маданияти ўзига хос ва бой меросга эгадир.\nБу рақсларда, мусиқада, рассомчиликда, амалий санъатда, миллий ошхона ва либосларда акс этади. Ниҳоят, Ўзбекистон замонавий, тез суръатларда ўсаётган давлатдир, у ноқулай ташқи иқтисодий вазиятга қарамай, 11 йилдирки 8 фоизлик ўсиш кўрсатмоқда”.


04:52 04 Август 2020\n© Flickr / Bernhard Wintersperger\n13:20 06.07.2020 (Янгиланган 13:33 06.07.2020) Ҳавола олиш\nТОШКЕНТ, 6 июл — Sputnik. Хитой шимолидаги Ички Мўғулистон мухтор вилоятида чорвадор қора ўлатга чалиниш ҳолати аниқланди. Бу ҳақда “Синьцзинбао” газетаси Баян-Нур соғлиқни сақлаш қўмитасига асосан хабар қилди.\n"Бемор касалланишдан аввал қора ўлатининг эпимарказида бўлганди. Ҳозир бемор изоляция қилиниб, даволанмоқда, унинг аҳволи барқарор деб баҳоланмоқда", - деб маълум қилишди қўмитада.\nЭркак бир кун олдин қора ўлат касаллигига гумони билан касалхонага ётқизилганди. Шундан сўнг, Урад-Чжунци шаҳрининг Баян-Нур шаҳридаги Хошун (Ички Мўғулистондаги маъмурий-ҳудудий бирлиги)да эпидемиологик огоҳлантиришнинг учинчи даражаси эълон қилинди.\nРасмийларга кўра, аҳоли орасида қора ўлат тарқалиши хавфи мавжуд. Аҳоли шахсий ҳимоя қоидаларига риоя қилиши ва касаллик ҳақидаги хабардорлигини ошириши лозим. Эпидемик хавфли ҳайвонларга, биринчи навбатда суғурларга ов қилиш тақиқланади. Ўлик ёки касал ҳайвонлар аниқланганда бу ҳақида дарҳол ҳокимият идораларига хабар қилиш лозим\nШунингдек, Мўғулистоннинг Олтой республикаси билан чегарадош туманида икки киши қора ўлатга чалинганди.\nҚора ўлат суғурларда тарқалади, Мўғулистон аҳолиси тақиқларга қарамай уни истеъмол қилишади. Шунингдек, суғур гўштини кесишда ҳам юқтириб олиш мумкин, аммо бу камдан кам учрайдиган ҳолат.\nҚора ўлат – каламушларда яшайдиган (паразит) бургалар орқали, Yersinia pestis бактерия келтириб чиқарадиган ўткир касаллик ҳисобланади, одамдан одамга юқиши мумкин. Ўлат жуда хавфли инфекциялар турига киради.\nКасалликнинг ўзига хос хусусияти лимфа тугунларининг оғриқли яллиғланиши ҳисобланиб, бунинг ортида ғурраларга ўхшаш безлар ҳосил бўлади.\nҚора ўлатнинг тарқалишининг одатий усули "каламуш – бурга - одам" схемаси ҳисобланади, аммо ўтмишдаги кенг миқёсли эпидемиялар пайтида “одам – бурга - одам" схемаси бўйича ўлатга чалинган киши инфекциянинг манбаи бўлиши мумкин.